02018R0858 — SK — 26.09.2021 — 001.001

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

►B NARIADENIE EURÓPSKEHO PARLAMENTU A RADY (EÚ) 2018/858 z 30. mája 2018 o schvaľovaní motorových vozidiel a ich prípojných vozidiel, ako aj systémov, komponentov a samostatných technických jednotiek určených pre takéto vozidlá a o dohľade nad trhom s nimi, ktorým sa menia nariadenia (ES) č. 715/2007 a (ES) č. 595/2009 a zrušuje smernica 2007/46/ES (Text s významom pre EHP) (Ú. v. ES L 151 14.6.2018, s. 1)

Zmenené a doplnené:









▼B

NARIADENIE EURÓPSKEHO PARLAMENTU A RADY (EÚ) 2018/858

z 30. mája 2018

o schvaľovaní motorových vozidiel a ich prípojných vozidiel, ako aj systémov, komponentov a samostatných technických jednotiek určených pre takéto vozidlá a o dohľade nad trhom s nimi, ktorým sa menia nariadenia (ES) č. 715/2007 a (ES) č. 595/2009 a zrušuje smernica 2007/46/ES

(Text s významom pre EHP)







KAPITOLA I

PREDMET ÚPRAVY, ROZSAH PÔSOBNOSTI A VYMEDZENIE POJMOV

Článok 1

Predmet úpravy

1. Týmto nariadením sa stanovujú správne ustanovenia a technické požiadavky na typové schválenie a uvedenie na trh všetkých nových vozidiel, systémov, komponentov a samostatných technických jednotiek, ktoré sa uvádzajú v článku 2 ods. 1, a na schválenia jednotlivých vozidiel.

Týmto nariadením sa tiež stanovujú ustanovenia týkajúce sa uvedenia na trh a uvedenia do prevádzky častí a vybavenia, ktoré môžu predstavovať vážne riziko pre správne fungovanie dôležitých systémov vozidiel uvedených v článku 2 ods. 1.

2. Týmto nariadením sa stanovujú požiadavky na dohľad nad trhom s vozidlami, systémami, komponentmi a samostatnými technickými jednotkami, ktoré podliehajú schváleniu. Týmto nariadením sa stanovujú požiadavky na dohľad nad trhom s časťami a vybavením pre takéto vozidlá.

Článok 2

Rozsah pôsobnosti

1. Toto nariadenie sa vzťahuje na motorové vozidlá kategórií M a N a ich prípojné vozidlá kategórie O, ktoré sú určené na použitie na verejných komunikáciách, vrátane tých, ktoré sú navrhnuté a vyrobené v jednom alebo vo viacerých stupňoch, a na systémy, komponenty a samostatné technické jednotky, ako aj na časti a vybavenie navrhnuté a vyrobené pre takéto vozidlá a ich prípojné vozidlá.

2. Toto nariadenie sa nevzťahuje na tieto vozidlá: a) poľnohospodárske alebo lesné vozidlá vymedzené v nariadení Európskeho parlamentu a Rady (EÚ) č. 167/2013 ( 1 ); b) dvoj- alebo trojkolesové vozidlá a štvorkolky vymedzené v nariadení Európskeho parlamentu a Rady (EÚ) č. 168/2013 ( 2 ); c) pásové vozidlá; d) vozidlá navrhnuté a vyrobené alebo prispôsobené len na použitie ozbrojenými silami.

3. Výrobca môže požiadať o typové schválenie alebo schválenie jednotlivého vozidla podľa tohto nariadenia v prípade týchto vozidiel za predpokladu, že spĺňajú požiadavky tohto nariadenia: a) vozidlá navrhnuté a vyrobené na použitie predovšetkým na staveniskách alebo v kameňolomoch, prístavoch alebo letiskových zariadeniach; b) vozidlá navrhnuté a vyrobené alebo prispôsobené na použitie civilnou ochranou, požiarnymi službami a útvarmi zodpovednými za udržiavanie verejného poriadku; c) akékoľvek vozidlo s vlastným pohonom, ktoré je osobitne navrhnuté a vyrobené na vykonávanie práce, ktoré z dôvodu jeho konštrukčných vlastností nie je vhodné na prepravu osôb alebo tovaru a ktoré nie je strojovým zariadením namontovaným na podvozku motorového vozidla.

Takéto schválenia nemajú vplyv na uplatňovanie smernice Európskeho parlamentu a Rady 2006/42/ES ( 3 ).

4. Výrobca môže požiadať o schválenie jednotlivého vozidla podľa tohto nariadenia v prípade týchto vozidiel: a) vozidiel určených výlučne na cestné preteky; b) prototypov vozidiel, ktoré sa na pozemných komunikáciách používajú na zodpovednosť výrobcu na vykonanie osobitného skúšobného programu, pokiaľ boli na tento účel osobitne navrhnuté a vyrobené.

Článok 3

Vymedzenie pojmov

Na účely tohto nariadenia a regulačných aktov uvedených v prílohe II, ak sa v nich neuvádza inak, sa uplatňujú tieto vymedzenia pojmov:

1. „typové schválenie“ je postup, ktorým schvaľovací orgán potvrdzuje, že určitý typ vozidla, systému, komponentu alebo samostatnej technickej jednotky spĺňa príslušné správne ustanovenia a technické požiadavky;

2. „typové schválenie EÚ“ je postup, ktorým schvaľovací orgán potvrdzuje, že určitý typ vozidla, systému, komponentu alebo samostatnej technickej jednotky spĺňa príslušné správne ustanovenia a technické požiadavky tohto nariadenia;

3. „vnútroštátne typové schválenie“ je postup, ktorým schvaľovací orgán potvrdzuje, že typ vozidla, systému, komponentu alebo samostatnej technickej jednotky spĺňa príslušné správne ustanovenia a technické požiadavky stanovené v práve členského štátu, pričom platnosť takéhoto schválenia sa obmedzuje na územie daného členského štátu;

4. „osvedčenie o typovom schválení“ je dokument, ktorým schvaľovací orgán úradne potvrdzuje, že typ vozidla, systému, komponentu alebo samostatnej technickej jednotky je typovo schválený;

5. „osvedčenie o zhode“ je dokument, ktorý vydáva výrobca a ktorý potvrdzuje, že vyrobené vozidlo zodpovedá schválenému typu vozidla a je v súlade so všetkými regulačnými aktmi, ktoré boli platné v čase jeho výroby;

6. „schválenie jednotlivého vozidla“ je postup, ktorým schvaľovací orgán potvrdzuje, že jednotlivé vozidlo bez ohľadu na to, či je jedinečné alebo nie, spĺňa príslušné správne ustanovenia a technické požiadavky na schválenie EÚ jednotlivého vozidla alebo vnútroštátne schválenie jednotlivého vozidla;

7. „typové schválenie celého vozidla“ je postup, v rámci ktorého schvaľovací orgán potvrdzuje, že nedokončený, dokončený alebo dokončovaný typ vozidla spĺňa príslušné správne ustanovenia a technické požiadavky;

8. „viacstupňové typové schválenie“ je postup, ktorým jeden alebo viacero schvaľovacích orgánov potvrdzuje, že nedokončený alebo dokončovaný typ vozidla spĺňa, v závislosti od jeho stupňa dokončenia, príslušné správne ustanovenia a technické požiadavky;

9. „postupné typové schválenie“ je postup pozostávajúci z postupného zhromažďovania celého súboru osvedčení o typovom schválení EÚ alebo osvedčení o typovom schválení OSN systémov, komponentov a samostatných technických jednotiek tvoriacich časť vozidla, ktorý v jeho konečnom stupni vedie k typovému schváleniu celého vozidla;

10. „jednostupňové typové schválenie“ je postup, ktorým schvaľovací orgán prostredníctvom jedného kroku potvrdzuje, že typ vozidla, systému, komponentu alebo samostatnej technickej jednotky ako celok spĺňa príslušné správne ustanovenia a technické požiadavky;

11. „zmiešané typové schválenie“ je postupné typové schválenie, v prípade ktorého sa počas záverečného stupňa typového schválenia celého vozidla získalo typové schválenie pre jeden alebo viac systémov bez potreby vydať pre tieto systémy osvedčenia o typovom schválení EÚ;

12. „typové schválenie systému“ je postup, v rámci ktorého schvaľovací orgán potvrdzuje, že typ systému spĺňa príslušné správne ustanovenia a technické požiadavky;

13. „typové schválenie samostatnej technickej jednotky“ je postup, ktorým schvaľovací orgán potvrdzuje, že typ samostatnej technickej jednotky v súvislosti s jedným alebo viacerými špecifikovanými typmi vozidiel spĺňa príslušné správne ustanovenia a technické požiadavky;

14. „typové schválenie komponentu“ je postup, ktorým schvaľovací orgán potvrdzuje, že typ komponentu nezávisle od vozidla spĺňa príslušné správne ustanovenia a technické požiadavky;

15. „vozidlo“ je akékoľvek motorové vozidlo alebo jeho prípojné vozidlo;

16. „motorové vozidlo“ je akékoľvek motorové vozidlo, ktoré je navrhnuté a vyrobené na pohyb vlastnými prostriedkami, ktoré má aspoň štyri kolesá, je dokončené, dokončované alebo nedokončené s najvyššou konštrukčnou rýchlosťou presahujúcou 25 km/h;

17. „prípojné vozidlo“ je vozidlo bez vlastného pohonu na kolesách navrhnuté a vyrobené tak, aby ho ťahalo motorové vozidlo, ktoré sa môže nakláňať aspoň okolo horizontálnej osi kolmej na pozdĺžnu strednú rovinu a okolo vertikálnej osi paralelnej so strednou pozdĺžnou rovinou ťažného motorového vozidla;

18. „systém“ je zostava zariadení skombinovaných na výkon jednej alebo viacerých špecifických funkcií vo vozidle, na ktorú sa vzťahujú požiadavky tohto nariadenia alebo ktoréhokoľvek z regulačných aktov uvedených v prílohe II;

19. „komponent“ je zariadenie, ktoré má byť súčasťou vozidla, môže byť typovo schválené nezávisle od vozidla a ktoré podlieha požiadavkám tohto nariadenia alebo ktoréhokoľvek z regulačných aktov uvedených v prílohe II, ak sa v danom regulačnom akte nachádzajú výslovné ustanovenia na tento účel;

20. „samostatná technická jednotka“ je zariadenie, ktoré má byť súčasťou vozidla a môže byť typovo schválené osobitne, avšak len vo vzťahu k jednému alebo viacerým špecifikovaným typom vozidla, a ktoré podlieha požiadavkám tohto nariadenia alebo ktoréhokoľvek z regulačných aktov uvedených v prílohe II, ak sa v danom regulačnom akte nachádzajú výslovné ustanovenia na tento účel;

21. „časti“ sú tovar používaný na montáž, opravu a údržbu vozidla, ako aj náhradné diely;

22. „vybavenie“ sú tovar iný než časti, ktorý možno pridať alebo namontovať na vozidlo;

23. „náhradné diely“ sú tovar, ktorý sa má montovať do vozidla alebo naň, aby sa nimi nahradili pôvodné časti tohto vozidla, vrátane tovaru, ktorý je potrebný na používanie vozidla, s výnimkou paliva;

24. „základné vozidlo“ je každé vozidlo, ktoré sa používa v prvom stupni viacstupňového typového schválenia;

25. „nedokončené vozidlo“ je každé vozidlo, ktoré sa musí minimálne v ďalšom stupni podrobiť dokončeniu, aby spĺňalo príslušné technické požiadavky tohto nariadenia;

26. „dokončované vozidlo“ je vozidlo, ktoré je výsledkom viacstupňového typového schválenia a spĺňa príslušné technické požiadavky tohto nariadenia;

27. „dokončené vozidlo“ je vozidlo, ktoré nie je potrebné dokončiť na to, aby spĺňalo príslušné technické požiadavky tohto nariadenia;

28. „vozidlo ukončenej série“ je vozidlo tvoriace súčasť skladových zásob, ktoré z dôvodu nadobudnutia účinnosti nových technických požiadaviek, podľa ktorých nebolo typovo schválené, nemôže alebo už nemôže byť sprístupnené na trhu, prihlásené do evidencie ani uvedené do prevádzky;

29. „vozidlo na alternatívne palivo“ je vozidlo navrhnuté tak, aby mohlo jazdiť aspoň na jeden typ paliva, ktoré je buď pri atmosférickej teplote a tlaku plynné, alebo ktoré je z väčšej časti získané z iných ako minerálnych olejov;

30. „vozidlo vyrábané v malých sériách“ je typ vozidla, ktorého počet jednotiek, ktoré sú sprístupnené na trhu, prihlásené do evidencie alebo uvedené do prevádzky nepresahujú ročné množstvové obmedzenia stanovené v prílohe V;

31. „vozidlo na špeciálne účely“ je vozidlo kategórie M, N alebo O so špecifickými technickými vlastnosťami, ktoré mu umožňujú vykonávanie funkcie, ktorá si vyžaduje špeciálnu úpravu alebo špeciálne vybavenie;

32. „typ vozidla“ je osobitná skupina vozidiel, ktorá má spoločné aspoň vlastnosti uvedené v časti B prílohy I, vrátane skupiny vozidiel, ktorá obsahuje varianty a verzie uvedené v danej časti;

33. „náves“ je ťahané vozidlo, ktorého náprava alebo nápravy sú umiestnené za ťažiskom vozidla (keď je rovnomerne naložené) a ktoré je vybavené spojovacím zariadením umožňujúcim prenos horizontálnych a vertikálnych síl na ťažné vozidlo;

34. „dohľad nad trhom“ sú činnosti vykonávané a opatrenia prijaté orgánmi dohľadu nad trhom s cieľom zabezpečiť, aby vozidlá, systémy, komponenty a samostatné technické jednotky, ako aj časti a vybavenie, ktoré sú sprístupnené na trhu, boli v súlade s požiadavkami stanovenými v príslušných harmonizačných právnych predpisoch Únie a aby neohrozovali zdravie, bezpečnosť, životné prostredie ani iný aspekt ochrany verejného záujmu;

35. „orgán dohľadu nad trhom“ je vnútroštátny orgán alebo orgány zodpovedné za vykonávanie dohľadu nad trhom na území daného členského štátu;

36. „schvaľovací orgán“ je orgán alebo orgány členského štátu, ktoré členský štát oznámil Komisii, s právomocou pre všetky aspekty typového schválenia vozidla, systému, komponentu alebo samostatnej technickej jednotky, alebo schválenia jednotlivého vozidla, pre proces povoľovania častí a vybavenia, vydávania a prípadne odnímania osvedčení o schválení či ich zamietania, pre fungovanie ako kontaktný bod pre schvaľovacie orgány ostatných členských štátov, pre poverovanie technických služieb a zabezpečovanie toho, aby výrobca spĺňal svoje povinnosti týkajúce sa zhody výroby;

37. „vnútroštátny orgán“ je schvaľovací orgán alebo ktorýkoľvek iný orgán zapojený do dohľadu nad trhom, hraničnej kontroly alebo evidencie, ktorý je za to zodpovedný v niektorom členskom štáte, pokiaľ ide o vozidlá, systémy, komponenty, samostatné technické jednotky, časti alebo vybavenie;

38. „technická služba“ je organizácia alebo subjekt určený schvaľovacím orgánom ako skúšobné laboratórium na vykonávanie skúšok alebo ako subjekt posudzujúci zhodu na vykonávanie počiatočného posudzovania alebo iných skúšok alebo kontrol;

39. „vnútroštátny akreditačný orgán“ je vnútroštátny akreditačný orgán, ako je vymedzený v článku 2 bode 11 nariadenia (ES) č. 765/2008;

40. „výrobca“ je fyzická alebo právnická osoba, ktorá je zodpovedná za všetky aspekty procesu typového schválenia vozidla, systému, komponentu alebo samostatnej technickej jednotky, alebo schválenia jednotlivého vozidla, alebo schvaľovacieho procesu pre časti a vybavenie, za zaistenie zhody výroby a za otázky dohľadu nad trhom týkajúce sa daného vyrobeného vozidla, systému, komponentu, samostatnej technickej jednotky, časti alebo vybavenia, bez ohľadu na to, či daná osoba je priamo zapojená do všetkých stupňov konštrukcie a výroby príslušného vozidla, systému, komponentu alebo samostatnej technickej jednotky;

41. „zástupca výrobcu“ je každá fyzická alebo právnická osoba usadená v Únii, ktorú riadne vymenoval výrobca, aby ho zastupovala pred schvaľovacím orgánom alebo orgánom dohľadu nad trhom a konala v jeho mene vo veciach, na ktoré sa vzťahuje toto nariadenie;

42. „dovozca“ je fyzická alebo právnická osoba usadená v Únii, ktorá uvádza na trh vozidlo, systém, komponent alebo samostatnú technickú jednotku, časť alebo vybavenie, ktoré boli vyrobené v tretej krajine;

43. „distribútor“ je obchodník alebo akákoľvek iná fyzická alebo právnická osoba v dodávateľskom reťazci, iná ako výrobca alebo dovozca, ktorá sprístupňuje vozidlo, systém, komponent, samostatnú technickú jednotku, časť alebo vybavenie na trhu;

44. „hospodársky subjekt“ je výrobca, zástupca výrobcu, dovozca alebo distribútor;

45. „nezávislý prevádzkovateľ“ je fyzická alebo právnická osoba, iná ako autorizovaný predajca alebo opravovňa, ktorá je priamo alebo nepriamo zapojená do opráv a údržby vozidiel, a zahŕňa opravovne, výrobcov alebo distribútorov opravárenských zariadení, nástrojov alebo náhradných dielov ako aj vydavateľov technických informácií, automobilových klubov, prevádzkovateľov dopravných asistenčných služieb, prevádzkovateľov poskytujúcich kontrolné a skúšobné služby, prevádzkovateľov poskytujúcich odborné vzdelávanie montážnym technikom, výrobcom a opravárom vybavenia pre vozidlá na alternatívny pohon; tento pojem zahŕňa aj autorizované opravovne, predajcov a distribútorov v rámci distribučného systému určitého výrobcu vozidiel do tej miery, v akej poskytujú služby opravy alebo údržby vozidiel, ktoré nevykonávajú ako členovia distribučného systému daného výrobcu vozidiel;

46. „autorizovaná opravovňa“ je fyzická alebo právnická osoba, ktorá poskytuje služby opravy a údržby pre vozidlá, a ktorá funguje v rámci distribučného systému výrobcu;

47. „nezávislá opravovňa“ je fyzická alebo právnická osoba, ktorá poskytuje služby opravy a údržby pre vozidlá, a ktorá funguje mimo distribučného systému výrobcu;

48. „informácie o opravách a údržbe vozidiel“ sú všetky informácie potrebné na diagnostikovanie, údržbu a kontrolu vozidla, prípravu na kontrolu technického stavu, opravu, preprogramovanie, opätovnú inicializáciu vozidla alebo ktoré sa požadujú na diaľkovú diagnostickú podporu vozidla, alebo na montáž častí a vybavenia na vozidlo, a ktoré výrobca poskytuje svojim autorizovaným partnerom, predajcom a opravovniam alebo ktoré sám používa pri opravách a údržbe, vrátane všetkých následných zmien a doplnení týchto informácií;

49. „informácie palubného diagnostického systému (OBD) vozidla“ sú informácie vytvorené systémom na palube vozidla alebo systémom pripojeným k motoru, ktorý je schopný zistiť poruchu a prípadne oznámiť jej výskyt prostredníctvom výstražného systému, je schopný identifikovať pravdepodobnú oblasť poruchy pomocou informácií uložených v pamäti počítača a oznámiť túto informáciu mimo vozidla;

50. „uvedenie na trh“ je prvé sprístupnenie vozidla, systému, komponentu, samostatnej technickej jednotky, časti alebo vybavenia v Únii;

51. „sprístupnenie na trhu“ je každá dodávka vozidla, systému, komponentu, samostatnej technickej jednotky, časti alebo vybavenia určená na distribúciu alebo používanie na trhu v rámci obchodnej činnosti, či už za úhradu, alebo bezplatne;

52. „uvedenie do prevádzky“ je prvé použitie vozidla, systému, komponentu alebo samostatnej technickej jednotky, časti alebo vybavenia na určený účel v Únii;

53. „prihlásenie do evidencie“ je administratívne povolenie uvedenia schváleného vozidla do prevádzky v cestnej premávke, ktoré zahŕňa identifikáciu vozidla a pridelenie jeho sériového čísla, ktoré je jeho evidenčným číslom, a to buď natrvalo alebo dočasne;

54. „virtuálna skúšobná metóda“ sú počítačové simulácie vrátane výpočtov, ktorými sa preukazuje, že vozidlo, systém, komponent alebo samostatná technická jednotka spĺňa technické požiadavky regulačného aktu uvedeného v prílohe II bez toho, aby bolo potrebné použiť fyzické vozidlo, systém, komponent alebo samostatnú technickú jednotku;

55. „alternatívne požiadavky“ sú správne ustanovenia a technické požiadavky, ktorých cieľom je zaistiť úroveň funkčnej bezpečnosti, ochrany životného prostredia a bezpečnosti pri práci, ktorá je v čo najväčšej dosiahnuteľnej miere rovnocenná s úrovňou zabezpečenou jedným alebo viacerými regulačnými aktmi uvedenými v prílohe II;

56. „posudzovanie na mieste“ je overovanie v priestoroch technickej služby alebo niektorého z jej subdodávateľov či dcérskych spoločností;

57. „posudzovanie na mieste na účely dohľadu“ je pravidelné bežné posudzovanie na mieste, ktoré nie je posudzovaním na mieste vykonávaným na účely počiatočného poverenia technickej služby alebo jedného z jej subdodávateľov alebo pobočiek, ani posudzovaním na mieste vykonávaným na účely obnovenia uvedeného poverenia;

58. „dátum výroby vozidla“ je dátum, kedy sa skončila výroba vozidla v súlade so schválením, ktoré získal výrobca.

Článok 4

Kategórie vozidiel

1. Na účely tohto nariadenia sa uplatňujú tieto kategórie vozidiel: a) kategória M pozostáva z motorových vozidiel navrhnutých a vyrobených predovšetkým na prepravu cestujúcich a ich batožiny, rozdelených do: i) kategória M1 : motorové vozidlá s najviac ôsmimi miestami na sedenie okrem miesta na sedenie vodiča, a bez plochy pre stojacich cestujúcich bez ohľadu na to, či je počet miest na sedenie obmedzený na miesto na sedenie vodiča; ii) kategória M2 : motorové vozidlá s viac ako ôsmimi miestami na sedenie okrem miesta na sedenie vodiča, s najväčšou hmotnosťou nepresahujúcou 5 ton bez ohľadu na to, či tieto motorové vozidlá majú plochu pre stojacich cestujúcich, a iii) kategória M3 : motorové vozidlá s viac ako ôsmimi miestami na sedenie okrem miesta na sedenie vodiča, s najväčšou hmotnosťou presahujúcou 5 ton bez ohľadu na to, či tieto motorové vozidlá majú plochu pre stojacich cestujúcich; b) kategória N pozostáva z motorových vozidiel navrhnutých a vyrobených predovšetkým na prepravu tovaru rozdelených do: i) kategórie N1 : motorové vozidlá s najväčšou hmotnosťou nepresahujúcou 3,5 tony; ii) kategórie N2 : motorové vozidlá s najväčšou hmotnosťou presahujúcou 3,5 tony, ale nepresahujúcou 12 ton, a iii) kategórie N3 : motorové vozidlá s najväčšou hmotnosťou presahujúcou 12 ton; c) kategória O pozostáva z prípojných vozidiel rozdelených do: i) kategórie O1 : prípojné vozidlá s najväčšou hmotnosťou nepresahujúcou 0,75 tony; ii) kategórie O2 : prípojné vozidlá s najväčšou hmotnosťou presahujúcou 0,75 tony, ale nepresahujúcou 3,5 tony; iii) kategória O3 : prípojné vozidlá s najväčšou hmotnosťou presahujúcou 3,5 tony, ale nepresahujúcou 10 tony, a iv) kategória O4 : prípojné vozidlá s najväčšou hmotnosťou presahujúcou 10 ton.

2. Kritériá pre kategorizáciu vozidiel, typov vozidiel, variantov a verzií sú stanovené v prílohe I.

Komisia je splnomocnená v súlade s článkom 82 prijímať delegované akty na účely zmeny prílohy I, pokiaľ ide o typy vozidiel a typy karosérií, s cieľom zohľadniť technický pokrok.







KAPITOLA II

VŠEOBECNÉ ZÁVÄZKY

Článok 5

Technické požiadavky

1. Vozidlá, systémy, komponenty a samostatné technické jednotky musia spĺňať požiadavky regulačných aktov uvedených v prílohe II.

2. Vozidlá, systémy, komponenty a samostatné technické jednotky sa považujú, že nie sú v súlade s týmto nariadením najmä v týchto prípadoch: a) ak sa od údajov v osvedčeniach o typovom schválení EÚ a ich prílohách alebo od opisných údajoch v protokoloch o skúškach odchyľujú viac, než je povolené v relevantnom regulačnom akte; b) ak sa kritériá výkonnosti alebo limitné hodnoty pre sériovú výrobu stanovené v relevantnom regulačnom akte nesplnili v súlade so všetkými podmienkami, ktoré sú v ňom stanovené; c) ak schvaľovacie orgány, orgány dohľadu nad trhom alebo Komisia nedokážu reprodukovať niektorú z informácií, ktoré poskytol výrobca v informačnom dokumente, v súlade so všetkými podmienkami stanovenými v relevantnom regulačnom akte.

Pri posúdení súladu na účely tohto odseku sa berú do úvahy iba kontroly, skúšky, inšpekcie a posúdenia vykonané schvaľovacími orgánmi, orgánmi dohľadu nad trhom alebo Komisiou alebo v ich mene.

3. Komisia je splnomocnená v súlade s článkom 82 prijímať delegované akty na účely zmeny prílohy II, aby sa zohľadnil technologický vývoj a vývoj v oblasti regulácie prostredníctvom zavedenia a aktualizácie odkazov na regulačné akty, ktorých požiadavky musia vozidlá, systémy, komponenty a samostatné technické jednotky spĺňať.

Článok 6

Záväzky členských štátov

1. Členské štáty zriadia alebo vymenujú svoje vlastné schvaľovacie orgány a orgány dohľadu nad trhom. Členské štáty oznamujú Komisii zriadenie a vymenovanie uvedených orgánov.

Oznámenie zahŕňa názov uvedených orgánov, ich adresu vrátane ich elektronickej adresy a ich oblasti pôsobnosti. Komisia na svojom webovom sídle zverejní zoznam a kontaktné údaje schvaľovacích orgánov a orgánov dohľadu nad trhom.

Členské štáty zaistia, aby ich vlastné schvaľovacie orgány a orgány dohľadu nad trhom dodržiavali dôkladné rozdelenie úloh a zodpovedností a fungovali nezávisle od seba. Tieto orgány môžu patriť do tej istej organizácie za predpokladu, že ich činnosti sú riadené nezávisle v rámci samostatných štruktúr.

2. Členský štát, v ktorom za schválenie vozidla vrátane schválenia jednotlivého vozidla zodpovedá viac ako jeden schvaľovací orgán, z nich určí na účely článku 11 a pokiaľ ide o plnenie povinností stanovených v kapitole XV jeden, ktorý bude spôsobilý vydávať typové schválenia ako jediný schvaľovací orgán zodpovedný za výmenu informácií so schvaľovacími orgánmi iných členských štátov.

3. Členský štát, v ktorom za dohľad nad trhom zodpovedá viac ako jeden orgán dohľadu nad trhom, určí na účely článku 11 jeden z nich ako jediný orgán dohľadu nad trhom, ktorý je zodpovedný za výmenu informácií s orgánmi dohľadu nad trhom iných členských štátov.

4. Členské štáty povoľujú len uvedenie na trh, prihlásenie do evidencie alebo uvedenie do prevádzky vozidiel, systémov, komponentov alebo samostatných technických jednotiek, ktoré sú v súlade s týmto nariadením.

5. Členské štáty nezakazujú, neobmedzujú ani nezabraňujú uvedeniu na trh, prihláseniu do evidencie ani uvedeniu do prevádzky vozidiel, systémov, komponentov alebo samostatných technických jednotiek, ktoré sú v súlade s týmto nariadením, s výnimkou prípadov uvedených v kapitole XI.

Odchylne od prvého pododseku tohto odseku členské štáty môžu rozhodnúť povoliť prevádzku na cestách, uvedenie na trh, prihlásenie do evidencie alebo uvedenie do prevádzky vozidiel, ktoré boli typovo schválené podľa tohto nariadenia, ale prekračujú harmonizované rozmery, hmotnosti a zaťaženia nápravy stanovené v prílohe I k smernici Rady 96/53/ES ( 4 ).

6. Členské štáty organizujú a vykonávajú dohľad nad trhom a kontroly vozidiel, systémov, komponentov a samostatných technických jednotiek, ktoré vstupujú na trh v súlade s týmto nariadením a kapitolou III nariadenia (ES) č. 765/2008.

7. Členské štáty prijímajú potrebné opatrenia na zabezpečenie toho, aby orgány dohľadu nad trhom, pokiaľ sa domnievajú, že je to potrebné a odôvodnené, boli oprávnené vstúpiť do priestorov hospodárskych subjektov na ich území a odobrať akékoľvek potrebné vzorky vozidiel, systémov, komponentov a samostatných technických jednotiek na účely skúšania súladu.

8. Členské štáty pravidelne skúmajú a posudzujú fungovanie svojich činností typového schvaľovania. Takéto preskúmania a posúdenia sa vykonávajú aspoň každé štyri roky a ich výsledky sa oznamujú Komisii a fóru na výmenu informácií o presadzovaní právnych predpisov a uvedenému v článku 11 (ďalej len „fórum“).

Členské štáty sprístupňujú verejnosti súhrn výsledkov pravidelných preskúmaní a posúdení.

Členské štáty podávajú Komisii a fóru správy o tom, ako pristupujú k jednotlivým odporúčaniam tohto fóra uvedeným v článku 11 ods. 5

9. Členské štáty pravidelne skúmajú a posudzujú fungovanie svojich činností v oblasti dohľadu nad trhom. Takéto preskúmania a posúdenia sa vykonávajú aspoň každé štyri roky a ich výsledky sa oznamujú Komisii a fóru.

Členské štáty sprístupňujú verejnosti súhrn výsledkov pravidelných preskúmaní a posúdení.

Členské štáty podávajú Komisii a fóru správy o tom, ako pristupujú k jednotlivým odporúčaniam fóra uvedeným v článku 11 ods. 5

10. Komisia môže prijímať vykonávacie akty stanovujúce spoločné kritériá formátu podávania správ o prieskumoch a posúdeniach uvedených v odsekoch 8 a 9 tohto článku. Uvedené vykonávacie akty sa prijímajú v súlade s postupom preskúmania uvedeným v článku 83 ods. 2

Článok 7

Povinnosti schvaľovacích orgánov

1. Schvaľovacie orgány schvaľujú len vozidlá, systémy, komponenty alebo samostatné technické jednotky, ktoré sú v súlade s týmto nariadením.

2. Schvaľovacie orgány vykonávajú svoje povinnosti nezávisle a nestranne. Zachovávajú dôvernosť v záujme ochrany obchodného tajomstva s výhradou povinnosti stanovenej v článku 9 ods. 4 sprístupniť Komisii informácie a iných uplatniteľných požiadaviek na sprístupnenie informácií stanovených v práve Únie s cieľom ochrániť záujmy používateľov v Únii.

Schvaľovacie orgány navzájom efektívne a účinne spolupracujú a vymieňajú si informácie, ktoré sú relevantné vzhľadom na ich úlohy a funkcie.

3. Schvaľovacie orgány sprístupňujú orgánom dohľadu nad trhom na účely vykonania kontrol potrebné informácie týkajúce sa typového schválenia vozidiel, systémov, komponentov a samostatných technických jednotiek, ktoré podliehajú kontrolám na overenie súladu. Uvedené informácie zahŕňajú aspoň informácie uvedené v osvedčení o typovom schválení EÚ a jeho prílohách uvedených v článku 28 ods. 1 Schvaľovacie orgány poskytujú uvedené informácia orgánom dohľadu nad trhom bez zbytočného odkladu.

4. Ak bol schvaľovací orgán informovaný v súlade s kapitolou XI, že existuje podozrenie, že vozidlo, systém, komponent alebo samostatná technická jednotka predstavujú vážne riziko alebo sú v nesúlade, prijme všetky potrebné opatrenia na preskúmanie udeleného schválenia a v závislosti od dôvodov a závažnosti preukázaných odchýlok typové schválenie opraví alebo odníme.

Článok 8

Povinnosti orgánov dohľadu nad trhom

1. Orgány dohľadu nad trhom vykonávajú pravidelné kontroly s cieľom overiť súlad vozidiel, systémov, komponentov a samostatných technických jednotiek s príslušnými požiadavkami. Takéto kontroly sa vykonávajú v primeranom rozsahu prostredníctvom kontroly dokumentácie a v náležitých prípadoch prostredníctvom laboratórnych skúšok a skúšok na ceste vykonaných na základe štatisticky významných vzoriek.

Orgány dohľadu nad trhom pri výkone takýchto kontrol zohľadňujú:

a) stanovené zásady posúdenia rizík;

b) podložené sťažnosti a

c) akékoľvek iné relevantné informácie vrátane informácií vymieňaných v rámci fóra a akýchkoľvek výsledkov skúšok uverejnených uznanými tretími stranami, ktoré spĺňajú požiadavky stanovené vo vykonávacích aktoch uvedených v článku 13 ods. 10

2. Bez toho, aby bol dotknutý odsek 1, orgány dohľadu nad trhom každého členského štátu vykonávajú prinajmenšom stanovený ročný minimálny počet skúšok vozidiel. Tento minimálny počet skúšok na jeden členský štát predstavuje skúšku jedného vozidla z každých 40 000 nových vozidiel prihlásených do evidencie v danom členskom štáte v predchádzajúcom roku, ale nesmie byť menší ako päť skúšok.

Každá skúška overí súlad s platnými regulačnými aktmi uvedenými v prílohe II.

3. Ak orgány dohľadu nad trhom vykonávajú viac než päť testov za rok, aspoň 20 % z minimálneho počtu skúšok má podobu skúšok súvisiacich s emisiami porovnateľných so skúškami na účely typového schválenia, ktoré sa vzťahujú na všetky požiadavky súvisiace s emisiami uplatniteľné na skúšaný typ, ako sa stanovuje v regulačných aktoch uvedených v prílohe II.

4. Orgán dohľadu nad trhom jedného členského štátu sa môže dohodnúť s orgánom dohľadu nad trhom iného členského štátu, že orgán dohľadu nad trhom toho iného členského štátu vykoná skúšky požadované podľa odsekov 2 a 3.

5. Orgán dohľadu nad trhom členského štátu sa môže dohodnúť s Komisiou, že Komisia vykoná skúšky požadované podľa odseku 3 na náklady tohto členského štátu. Všetky skúšky vykonané podľa tohto odseku sa počítajú za príspevok k minimálnemu počtu skúšok požadovaných podľa odseku 2.

6. Každý členský štát každoročne pripraví komplexný prehľad jeho kontrol na účely dohľadu nad trhom, ktoré plánujú uskutočniť, a predloží ich fóru najneskôr 1. marca.

7. Každý členský štát vypracuje každé dva roky správu o svojich zisteniach po každej kontrole na overenie súladu, ktoré vykonal v predchádzajúcich dvoch rokoch. Táto správa sa musí fóru predložiť do 30. septembra roku, ktorý nasleduje po uplynutí príslušného dvojročného obdobia.

8. Orgány dohľadu nad trhom vyžadujú od hospodárskych subjektov, aby orgánom sprístupnili dokumentáciu, informácie a ostatné technické špecifikácie vrátane prístupu k softvéru a algoritmom, ktoré orgány považujú za nevyhnutné na vykonávanie dohľadu nad trhom.

9. Orgány dohľadu nad trhom v prípade typovo schválených vozidiel, systémov, komponentov a samostatných technických jednotiek náležite zohľadňujú osvedčenia o zhode, značky typového schválenia alebo osvedčenia o typovom schválení predložené hospodárskymi subjektmi.

10. Orgány dohľadu nad trhom prijímajú primerané opatrenia, aby používateľov na území ich členských štátov v primeranom časovom rámci upozornili na nebezpečenstvá, ktoré ony alebo Komisia identifikovali v súvislosti s akýmkoľvek vozidlom, systémom, komponentom alebo samostatnou technickou jednotkou, aby zabránili riziku zranenia alebo inej škody alebo toto riziko znížili vrátane sprístupnenia týchto informácií aj na webovom sídle orgánu dohľadu nad trhom.

Orgány dohľadu nad trhom spolupracujú s hospodárskymi subjektmi, pokiaľ ide o opatrenia, ktoré by mohli zabrániť rizikám spôsobeným vozidlami, systémami, komponentmi alebo samostatnými technickými jednotkami, ktoré tieto subjekty sprístupnili na trhu, alebo ich znížiť.

11. Ak sa orgány dohľadu nad trhom jedného členského štátu rozhodnú stiahnuť vozidlo, systém, komponent alebo samostatnú technickú jednotku z trhu v súlade s kapitolou XI, informujú o tom dotknutý hospodársky subjekt a príslušný schvaľovací orgán.

12. Orgány dohľadu nad trhom vykonávajú svoje povinnosti nezávisle a nestranne. Zachovávajú dôvernosť v záujme ochrany obchodného tajomstva s výhradou povinnosti stanovenej v článku 9 ods. 4 sprístupniť informácie Komisii a iných uplatniteľných požiadaviek na sprístupnenie informácií stanovených v práve Únie v s cieľom ochrániť záujmy používateľov v Únii.

13. Orgány dohľadu nad trhom jednotlivých členských štátov koordinujú svoje činnosti v oblasti dohľadu nad trhom, navzájom spolupracujú a výsledky týchto činností si vymieňajú medzi sebou, ako aj s fórom. Orgány dohľadu nad trhom sa prípadne dohodnú na rozdelení práce a špecializácii.

14. Ak je v členskom štáte viac ako jeden orgán zodpovedný za dohľad nad trhom a kontrolu vonkajších hraníc, tieto orgány navzájom efektívne a účinné spolupracujú a vymieňajú si informácií, ktoré sú relevantné vzhľadom na ich príslušné úlohy a funkcie.

15. Komisia môže prijať vykonávacie akty s cieľom stanoviť spoločné kritériá na stanovenie primeraného rozsahu kontrol na overenie súladu uvedených v odseku 1 tohto článku a stanoviť spoločné kritériá formátu prehľadu a podávania správ uvedených v odsekoch 6 a 7 tohto článku. Uvedené vykonávacie akty sa prijímajú v súlade s postupom preskúmania uvedeným v článku 83 ods. 2

Článok 9

Overenie súladu Komisiou

1. Komisia na vlastné náklady organizuje a vykonáva skúšky a kontroly s cieľom overiť súlad vozidiel, systémov, komponentov a samostatných technických jednotiek s príslušnými požiadavkami.

Skúšky a kontroly sa vykonávajú okrem iného prostredníctvom laboratórnych skúšok a skúšok v premávke na základe štatisticky významných vzoriek, pričom sa dopĺňajú o kontroly dokumentácie.

Komisia pri vykonávaní uvedených skúšok a kontrol prihliada na:

a) stanovené zásady posúdenia rizík;

b) podložené sťažnosti a

c) akékoľvek iné relevantné informácie vrátane informácií vymieňaných v rámci fóra, výsledky skúšok zverejnené uznanými tretími stranami, ktoré spĺňajú požiadavky stanovené vykonávacími aktmi uvedenými v článku 13 ods. 10, informácie o nových technológiách na trhu a správy z diaľkového snímania na ceste.

Komisia môže zveriť vykonávanie skúšok alebo kontrol technickým službám, pričom v takomto prípade technická služba koná v mene Komisie. Ak na účely tohto článku Komisia zverí vykonávanie skúšok alebo kontrol technickým službám, zabezpečí, aby sa využila iná technická služba ako tá, ktorá vykonala pôvodnú skúšku na účely typového schválenia.

Tieto skúšky a kontroly sa môžu vykonať na:

a) nových vozidlách dodaných výrobcami alebo iným hospodárskym subjektom, ako sa uvádza v odseku 2;

b) na vozidlách prihlásených do evidencie so súhlasom držiteľa osvedčenia o evidencii vozidla.

2. Výrobcovia, ktorí sú držiteľmi typového schválenia, alebo iné hospodárske subjekty poskytujú, Komisii na požiadanie a za primeranú peňažnú náhradu štatisticky relevantný počet sériovo vyrábaných vozidiel, systémov, komponentov a samostatných technických jednotiek vybraných Komisiou, ktoré sú reprezentatívne pre vozidlá, systémy, komponenty a samostatné technické jednotky, ktoré sú k dispozícii na uvedenie na trh v rámci daného typového schválenia. Takéto vozidlá, systémy, komponenty a samostatné technické jednotky sa dodávajú na skúšanie v čase a na mieste, ako aj na také obdobie, ktoré Komisia požaduje.

3. Skôr než Komisia začne vykonávať svoje skúšky a kontroly, oznámi to členskému štátu, v ktorom sa udelilo dané typové schválenie, a členskému štátu, na ktorého trhu sa vozidlo, systém, komponent alebo samostatná technická jednotka sprístupnila.

Členské štáty spolupracujú s Komisiou, keď vykonáva skúšky a kontroly.

4. Členské štáty sprístupnia Komisii bez zbytočného odkladu potrebné informácie týkajúce sa typového schválenia vozidiel, systémov, komponentov a samostatných technických jednotiek, ktoré sú predmetom overovania súladu, aby mohla vykonávať skúšky a kontroly podľa tohto článku. Uvedené informácie zahŕňajú aspoň informácie uvedené v osvedčení o typovom schválení EÚ a jeho prílohách uvedených článku 28 ods. 1

5. Výrobcovia sprístupnia Komisii bezplatne a bez zbytočného odkladu všetky údaje, ktoré sú potrebné na účely overenia súladu a ktoré sa neuvádzajú v osvedčení o typovom schválení EÚ a jeho prílohách uvedených v článku 28 ods. 1.

Takéto údaje zahŕňajú všetky parametre a nastavenia potrebné na presné zopakovanie podmienok skúšky, v ktorých sa vykonalo skúšanie na účely typového schválenia. Komisia prijíma vykonávacie akty špecifikujúce údaje, ktoré sa majú poskytnúť, s výhradou ochrany obchodného tajomstva a ochrany osobných údajov v súlade s právom Únie a vnútroštátnym právom. Uvedené vykonávacie akty sa prijímajú v súlade s postupom preskúmania uvedeným v článku 83 ods. 2.

6. Ak Komisia zistí, že vozidlá, systémy, komponenty alebo samostatné technické jednotky nespĺňajú požiadavky na typové schválenie stanovené v tomto nariadení, že vozidlá, systémy, komponenty alebo samostatné technické jednotky nie sú v súlade s typovým schválením alebo že typové schválenie bolo udelené na základe nesprávnych údajov, začne postup stanovený v článkoch 53 alebo 54.

Ak skúšky a kontroly spochybnia správnosť samotného typového schválenia, Komisia okamžite upovedomí príslušný schvaľovací orgán alebo orgány ako aj fórum.

Komisia informuje príslušné schvaľovacie orgány a orgány dohľadu nad trhom, aby prijali primerané opatrenia na to, aby používateľov v Únii v primeranom časovom rámci upozornili na všetky prípady nesúladu, ktoré Komisia identifikovala v súvislosti s akýmkoľvek vozidlom, systémom, komponentom alebo samostatnou technickou jednotkou, aby sa zabránilo riziku zranenia alebo inej škody alebo aby sa toto riziko znížilo.

Komisia po každom skúšaní na overenie súladu, ktoré vykonala, zverejní správu o svojich zisteniach a svoje zistenia predloží členským štátom a fóru. V uvedenej správe sa uvedú podrobnosti týkajúce sa vozidiel, systémov, komponentov a samostatných technických jednotiek, ktoré boli posúdené, ako aj totožnosť príslušného výrobcu a tiež aj krátky opis zistení vrátane povahy prípadného nesúladu.

Článok 10

Posúdenia vykonávané Komisiou

1. Komisia organizuje a vykonáva posúdenia postupov zavedených schvaľovacími orgánmi, ktoré udelili typové schválenia EÚ počas piatich rokov predchádzajúcich posúdeniu, najmä pokiaľ ide o postupy udeľovania typových schválení, vykonávania overovania zhody výroby a poverovania a monitorovania technických služieb. Súčasťou takýchto posúdení je aj zhodnotenie súladu, použitím náhodnej vzorky, typových schválení udelených počas piatich rokov, ktoré predchádzali posúdeniu, s uplatniteľnými požiadavkami uvedenými v článku 26 ods. 2 písm. c).

2. Posúdenia sú zamerané na pomoc schvaľovacím orgánom, ktoré udeľujú typové schválenia EÚ, pri zabezpečovaní jednotného uplatňovania tohto nariadenia a pri výmene najlepších postupov.

3. Posúdenia sa vykonávajú v súlade s právom dotknutého členského štátu s náležitým ohľadom na práva dotknutých orgánov a v súlade so zásadou proporcionality. Komisia plní svoje povinnosti nezávisle a nestranne a zachováva dôvernosť v záujme ochrany obchodného tajomstva v súlade s uplatniteľným právom. Komisia znáša náklady vyplývajúce z takýchto posúdení.

4. Dotknuté schvaľovacie orgány uľahčujú posúdenie spoluprácou s Komisiou, v rámci ktorej jej poskytujú akúkoľvek potrebnú pomoc a akúkoľvek potrebnú dokumentáciu.

5. Komisia zabezpečí, aby zamestnanci, ktorí sa zúčastňujú na posudzovaní, boli dostatočne kvalifikovaní a primerane poučení. Komisia informuje členský štát a dotknuté schvaľovacie orgány v dostatočnom predstihu pred posúdením o dátume, ku ktorému začne vykonávať posúdenie, a o totožnosti zamestnancov, ktorí ho vykonajú. Trvanie posúdenia v priestoroch dotknutého schvaľovacieho orgánu bežne neprekročí dva a v žiadnom prípade nesmie prekročiť tri dni.

6. Počas uvedeného obdobia Komisia posúdi každý schvaľovací orgán, ktorý udelil aspoň jedno typové schválenie EÚ počas päťročného obdobia, jedenkrát.

Odchylne od prvého pododseku môže byť posúdenie schvaľovacieho orgánu menej časté, ak sa Komisia po zohľadnení rozsahu a škály udelených typových schválení EÚ domnieva, že prvé posúdenie tohto orgánu preukazuje, že zavedené postupy zaisťujú účinné uplatňovanie tohto nariadenia.

7. Komisia oznamuje výsledok posúdenia vrátane akýchkoľvek odporúčaní fóru a súhrn výsledkov sprístupňuje verejnosti. Fórum preskúma výsledok posúdenia.

8. Členské štáty oznamujú Komisii a fóru, ako nakladajú s odporúčaniami zahrnutými do výsledku posúdenia.

9. Po náležitom zohľadnení pripomienok fóra Komisia prijme vykonávacie akty stanovujúce spoločné kritériá na stanovenie rozsahu a metodiky posúdenia, zloženia skupiny pre posudzovanie, plánu posúdení na obdobie aspoň piatich rokov a konkrétnych podmienok, za ktorých možno frekvenciu takýchto posúdení znížiť. Uvedené vykonávacie akty sa prijímajú v súlade s postupom preskúmania uvedeným v článku 83 ods. 2

Článok 11

Fórum na výmenu informácií o presadzovaní právnych predpisov

1. Komisia zriadi fórum na výmenu informácií o presadzovaní právnych predpisov (ďalej len „fórum“), bude mu predsedať a riadiť ho.

Fórum sa skladá zo zástupcov vymenovaných každým členským štátom, ktorí zastupujú ich schvaľovacie orgány a orgány dohľadu nad trhom.

Vždy, keď je to vhodné, môžu byť v súlade s rokovacím poriadkom uvedeným v odseku 7 tohto článku na rokovania fóra ako pozorovatelia pozvané technické služby, uznané tretie strany, ktoré spĺňajú požiadavky stanovené vo vykonávacích aktoch uvedených v článku 13 ods. 10, zástupcovia Európskeho parlamentu, priemyslu a príslušných hospodárskych subjektov ako aj zainteresovaných strán z oblasti bezpečnosti a životného prostredia.

Cieľom poradných úloh fóra je propagácia najlepších postupov sledujúca uľahčenie jednotného výkladu a vykonávania tohto nariadenia, výmena informácií o problémoch pri presadzovaní, spolupráca, najmä pokiaľ ide o posúdenie, poverenie a monitorovanie technických služieb, vývoj pracovných metód a nástrojov, vypracovanie postupu elektronickej výmeny informácií a vyhodnotenie harmonizovaných projektov presadzovania a sankcií.

2. Fórum posudzuje: a) veci súvisiace s jednotným výkladom požiadaviek stanovených v tomto nariadení a v regulačných aktoch uvedených v prílohe II v priebehu ich plnenia; b) výsledky činností súvisiacich s typovým schvaľovaním a dohľadom nad trhom, ktoré boli vykonávané členskými štátmi v súlade s článkom 6 ods. 8 a 9; c) výsledky skúšok a kontrol, ktoré vykonala Komisia v súlade s článkom 9; d) posúdenia, ktoré vykonala Komisia v súlade s článkom 10; e) protokoly o skúške o možnom nesúlade predložené uznanými tretími stranami, ktoré spĺňajú požiadavky stanovené vykonávacími aktmi uvedenými v článku 13 ods. 10; f) výsledky činností v oblasti zhody výroby, ktoré vykonali schvaľovacie orgány v súlade s článkom 31; g) informácie predložené členskými štátmi na základe článku 67 ods. 6 o ich postupoch posudzovania, poverovania a oznamovania technických služieb a monitorovania technických služieb; h) veci všeobecného záujmu, pokiaľ ide o plnenie požiadaviek stanovených v tomto nariadení v súvislosti s posudzovaním, poverovaním a monitorovaním technických služieb v súlade s článkami 67 ods. 10 a 78 ods. 4; i) porušenia zo strany hospodárskych subjektov; j) vykonávanie nápravných alebo obmedzujúcich opatrení stanovených v kapitole XI; k) plánovanie, koordináciu a výsledky činností dohľadu nad trhom; l) veci týkajúce sa prístupu k informáciám systému OBD vozidla a k informáciám o opravách a údržbe stanoveného v kapitole XIV, a najmä veci týkajúce sa vykonávania postupov stanovených podľa článku 65.

3. Komisia na základe správ predložených členskými štátmi v súlade s článkom 8 ods. 7 sprístupňuje verejnosti každé dva roky súhrnnú správu o činnostiach dohľadu nad trhom.

4. Komisia každoročne predkladá Európskemu parlamentu správu o činnostiach fóra.

5. Fórum môže zaujať stanovisko alebo vydať odporúčanie v rámci svojej poradnej úlohy a s prihliadnutím na výsledok posudzovania podľa odseku 2.

Keď fórum zaujíma stanovisko alebo vydáva odporúčania, usiluje sa dosiahnuť konsenzus. Ak konsenzus nie je možné dosiahnuť, fórum zaujíma svoje stanovisko alebo vydáva svoje odporúčania jednoduchou väčšinou hlasov členských štátov. Každý členský štát má pri hlasovaní jeden hlas. Členské štáty s odlišnými pozíciami môžu žiadať, aby sa ich pozície a dôvody, na ktorých sa zakladajú, zaznamenali v stanovisku alebo odporúčaniach fóra.

6. Komisia pri prijímaní vykonávacích aktov náležite prihliada na stanoviská fóra zaujaté v súlade s odsekom 5.

7. Fórum ustanovuje svoj rokovací poriadok.

Článok 12

Online výmena údajov

1. Komisia a členské štáty používajú spoločný zabezpečený elektronický systém výmeny informácií uvedený v článku 27 pre osvedčenia o typovom schválení EÚ a ich prílohy uvedené v článku 28 ods. 1 vrátane všetkých protokolov o skúškach, ako aj zmien, zamietnutí alebo odňatí akéhokoľvek typového schválenia EÚ.

Komisia a členské štáty používajú systém na rýchlu výmenu informácií (RAPEX) zriadený smernicou Európskeho parlamentu a Rady 2001/95/ES ( 5 ) a Informačný a komunikačný systém pre dohľad nad trhom (ICSMS) zriadený nariadením (ES) č. 765/2008 na účely dohľadu nad trhom, stiahnutí a iných príslušných činností medzi orgánmi dohľadu nad trhom, členskými štátmi a Komisiou.

2. Od 5. júla 2026 členské štáty sprístupnia verejnosti pomocou identifikačného čísla vozidla osvedčenie o zhode každého vozidla ako štruktúrovaný údaj v elektronickom formáte v spoločnom zabezpečenom elektronickom systéme výmeny informácií v súlade s článkom 37.

Od 5. júla 2026 členské štáty sprístupnia verejnosti informácie uvedené v osvedčení o zhode, okrem identifikačných čísel vozidiel, ako štruktúrovaný údaj v elektronickom formáte v spoločnom zabezpečenom elektronickom systéme výmeny informácií v súlade s článkom 37.

Komisia prijme vykonávacie akty stanovujúce formát a kritériá pre prístup verejnosti k informáciám uvedeným v prvom a druhom pododseku tohto odseku. Uvedené vykonávacie akty sa prijmú v súlade s postupom preskúmania uvedeným v článku 83 ods. 2

3. Komisia prijme všetky potrebné opatrenia na vytvorenie rozhrania medzi spoločným zabezpečeným elektronickým systémom výmeny informácií uvedeným v článku 27 a systémom RAPEX a systémom ICSMS s cieľom uľahčiť činnosti dohľadu nad trhom a zabezpečiť koordináciu, súdržnosť a presnosť informácií poskytovaných spotrebiteľom a tretím stranám.

4. Členské štáty používajú spoločný zabezpečený elektronický systém výmeny informácií uvedený v článku 27 s cieľom sprístupniť verejnosti od 1. septembra 2022 zoznam typových schválení EÚ vozidiel, systémov, komponentov a samostatných technických jednotiek, ktoré udelili alebo zmenili, ktoré odmietli alebo ktoré odňali, ako aj zoznam technických služieb, ktoré vykonali skúšky na účely príslušných typových schválení EÚ.

Komisia prijíma vykonávacie akty, ktorými sa stanovuje formát a kritériá prístupu verejnosti k informáciám uvedeným v prvom pododseku tohto odseku. Uvedené vykonávacie akty sa prijímajú v súlade s postupom preskúmania uvedeným v článku 83 ods. 2

5. Komisia vytvorí nástroj na to, aby verejnosti sprístupnila výsledky skúšok a sťažnosti, ktoré sa týkajú vlastností vozidiel, systémov, komponentov a samostatných technických jednotiek, od uznaných tretích strán, ktoré spĺňajú požiadavky stanovené vo vykonávacích aktoch uvedených v článku 13 ods. 10

Článok 13

Všeobecné povinnosti výrobcov

1. Výrobcovia zabezpečujú, aby vozidlá, systémy, komponenty a samostatné technické jednotky, ktoré vyrobili a ktoré sa uvádzajú na trh, boli vyrobené a schválené v súlade s požiadavkami stanovenými v tomto nariadení, a najmä tými v článku 5.

2. Výrobcovia sa zodpovedajú schvaľovaciemu orgánu za všetky aspekty schvaľovacieho postupu a za zabezpečenie zhody výroby.

V procese viacstupňového typového schválenia výrobcovia zodpovedajú aj za schválenie a zhodu výroby systémov, komponentov alebo samostatných technických jednotiek, ktoré doplnili v stupni dokončovania vozidla. Výrobcovia, ktorí upravujú komponenty, systémy alebo samostatné technické jednotky, ktoré už boli schválené v predchádzajúcich stupňoch, zodpovedajú za typové schválenie a zhodu výroby upravených komponentov, systémov alebo samostatných technických jednotiek. Výrobcovia na predchádzajúcom stupni poskytnú výrobcovi na nasledujúcom stupni informácie v súvislosti s akoukoľvek zmenou, ktorá môže ovplyvniť typové schválenie komponentu, systému, samostatnej technickej jednotky alebo celého vozidla. Takéto informácie sa poskytujú čo najskôr po udelení nového rozšírenia typového schválenia celého vozidla, a najneskôr v deň začatia výroby nedokončeného vozidla.

3. Výrobcovia, ktorí upravia nedokončené vozidlo takým spôsobom, že to vedie k zaradeniu do odlišnej kategórie vozidiel, v dôsledku čoho sa požiadavky posúdené v predchádzajúcom stupni typového schválenia zmenili, sú tiež zodpovední za súlad s požiadavkami platnými pre kategóriu vozidiel, do ktorej je upravené vozidlo zaradené.

4. Na účely typového schválenia EÚ vozidiel, systémov, komponentov a samostatných technických jednotiek výrobca so sídlom mimo Únie vymenuje jedného zástupcu so sídlom v Únii, aby ho zastupoval pred schvaľovacím orgánom. Výrobca tiež vymenuje jedného zástupcu so sídlom v Únii na účely dohľadu nad trhom, ktorý môže byť rovnaký ako zástupca vymenovaný na účely typového schválenia EÚ.

5. Výrobcovia zabezpečia, aby ich vozidlá, systémy, komponenty a samostatné technické jednotky neboli konštruované tak, aby obsahovali stratégie alebo iné prostriedky, ktoré menia vlastnosti vykazované počas skúšobných postupov takým spôsobom, že nie sú v súlade s týmto nariadením, keď vykonávajú prevádzku za podmienok, ktoré možno odôvodnene očakávať pri bežnej prevádzke.

6. Výrobcovia zavedú postupy na zabezpečenie toho, aby sériová výroba vozidiel, systémov, komponentov a samostatných technických jednotiek bola naďalej v zhode so schváleným typom.

7. Výrobcovia preskúmajú všetky doručené sťažnosti, ktoré sa týkajú rizík, údajných nehôd alebo problémov nesúladu týkajúcich sa vozidiel, systémov, komponentov, samostatných technických jednotiek, častí alebo vybavenia, ktoré uviedli na trh.

Výrobcovia si vedú záznamy o takýchto sťažnostiach, ktoré v prípade každej sťažnosti zahŕňajú opis problému a podrobnosti potrebné na presnú identifikáciu dotknutého typu vozidla, systému, komponentu, samostatnej technickej jednotky, časti alebo vybavenia, a v prípade podložených sťažností výrobcovia informujú o tom ich distribútorov a dovozcov.

8. Okrem povinného štítka na vozidlách a značiek typového schválenia pripevnených na komponentoch alebo samostatných technických jednotkách v súlade s článkom 38 musia výrobcovia na svojich vozidlách, komponentoch alebo samostatných technických jednotkách sprístupnených na trhu uviesť svoj názov, registrované obchodné meno alebo registrovanú ochrannú známku a kontaktnú adresu v Únii, alebo, ak to nie je možné, musia tieto údaje uviesť na obaloch alebo v sprievodných dokumentoch komponentu alebo samostatnej technickej jednotky.

9. Výrobcovia zabezpečujú, aby podmienky uskladnenia alebo prepravy v čase, keď sú zodpovední za vozidlo, systém, komponent alebo samostatnú technickú jednotku, neohrozovali ich súlad s požiadavkami stanovenými v tomto nariadení.

10. Bez toho, aby bol dotknutý článok 9 ods. 5 a s výhradou ochrany obchodného tajomstva a ochrany osobných údajov v súlade s právom Únie a vnútroštátnym právom, výrobcovia vozidiel poskytujú údaje, ktoré sú potrebné na skúšanie tretími stranami na účely možného nesúladu, vrátane všetkých parametrov a nastavení potrebných na presné zopakovanie podmienok skúšky, v ktorých sa vykonalo skúšanie na účely typového schválenia.

Komisia prijme na účely prvého pododseku tohto odseku vykonávacie akty špecifikujúce údaje, ktoré sa majú bezplatne poskytovať, ako aj požiadavky, ktoré majú spĺňať tretie strany, pokiaľ ide o preukázanie ich oprávneného záujmu v oblasti verejnej bezpečnosti alebo ochrany životného prostredia a ich využitia primeraných skúšobných zariadení. Uvedené vykonávacie akty sa prijmú v súlade s postupom preskúmania uvedeným v článku 83 ods. 2

Článok 14

Povinnosti výrobcov, pokiaľ ide o ich vozidlá, systémy, komponenty, samostatné technické jednotky, časti a vybavenie, ktoré nie sú v súlade s požiadavkami alebo predstavujú vážne riziko

1. Keď vozidlo, systém, komponent, samostatná technická jednotka, časť alebo vybavenie, uvedené na trh alebo do prevádzky, nie je v súlade s týmto nariadením alebo keď sa typové schválenie udelilo na základe nesprávnych údajov, výrobca bezodkladne prijme nápravné opatrenia potrebné na to, aby sa, podľa potreby, dané vozidlo, systém, komponent, samostatná technická jednotka, časť alebo vybavenie dostalo do súladu s požiadavkami, stiahlo z trhu alebo od používateľov.

Výrobca bezodkladne podrobne informuje schvaľovací orgán, ktorý udelil schválenie, o nesúlade a o všetkých prijatých opatreniach.

2. V prípade, že vozidlo, systém, komponent, samostatná technická jednotka, časť alebo vybavenie predstavuje vážne riziko, výrobca bezodkladne podrobne informuje o riziku a o všetkých s tým spojených prijatých opatreniach schvaľovacie orgány a orgány dohľadu nad trhom.

3. Výrobcovia uchovávajú osvedčenia o typovom schválení EÚ a ich prílohy uvedené v článku 28 ods. 1 počas 10 rokov po skončení platnosti typového schválenia EÚ vozidla a počas piatich rokov po skončení platnosti typového schválenia EÚ systému, komponentu alebo samostatnej technickej jednotky.

Výrobcovia vozidiel uchovávajú pre potrebu schvaľovacích orgánov počas 10 rokov od dátumu výroby vozidla kópiu osvedčení o zhode uvedených v článku 36.

4. Výrobcovia poskytujú vnútroštátnemu orgánu alebo Komisii na základe odôvodnenej žiadosti tohto orgánu alebo Komisie kópiu osvedčenia o typovom schválení EÚ alebo povolenia uvedeného v článku 55 ods. 1, ktoré preukazujú zhodu vozidla, systému, komponentu, samostatnej technickej jednotky, časti alebo vybavenia v jazyku ľahko zrozumiteľnom pre vnútroštátny orgán alebo Komisiu.

Výrobcovia spolupracujú s vnútroštátnym orgánom na základe jeho odôvodnenej žiadosti pri každom opatrení prijatom v súlade s článkom 20 nariadenia (ES) č. 765/2008 s cieľom odstrániť riziká, ktoré predstavuje vozidlo, systém, komponent, samostatná technická jednotka, časť alebo vybavenie, ktoré sprístupnili na trhu.

Článok 15

Povinnosti zástupcov výrobcu

1. Zástupca výrobcu vykonáva úlohy uvedené v splnomocnení od výrobcu. Toto splnomocnenie zástupcovi umožňuje aspoň: a) mať prístup k osvedčeniu o typovom schválení EÚ a jeho prílohám uvedeným v článku 28 ods. 1 a osvedčeniu o zhode v jednom z úradných jazykov Únie; takáto dokumentácia je schvaľovacím orgánom a orgánom dohľadu nad trhom k dispozícii počas 10 rokov po skončení platnosti typového schválenia EÚ vozidla a počas piatich rokov po skončení platnosti typového schválenia EÚ systému, komponentu alebo samostatnej technickej jednotky; b) poskytovať schvaľovaciemu orgánu na základe jeho odôvodnenej žiadosti všetky informácie, dokumentáciu a všetky ostatné technické špecifikácie vrátane prístupu k softvéru a algoritmom, ktoré sú potrebné na preukázanie zhody výroby vozidla, systému, komponentu alebo samostatnej technickej jednotky; c) spolupracovať so schvaľovacími orgánmi alebo orgánmi dohľadu nad trhom na ich žiadosť pri každom prijatom opatrení s cieľom odstrániť vážne riziko, ktoré predstavuje vozidlo, systémy, komponenty, samostatné technické jednotky, časti alebo vybavenie, na ktoré sa vzťahuje dané splnomocnenie; d) bezodkladne informovať výrobcu o sťažnostiach a hláseniach týkajúcich sa rizík, údajných nehôd alebo problémov nesúladu týkajúcich sa vozidiel, systémov, komponentov, samostatných technických jednotiek, častí alebo vybavenia, na ktoré sa vzťahuje jeho splnomocnenie; e) majú právo ukončiť dané splnomocnenie bez sankcie, ak výrobca koná v rozpore so svojimi povinnosťami vyplývajúcimi z tohto nariadenia.

2. Zástupca výrobcu, ktorý ukončí splnomocnenie z dôvodov uvedených v odseku 1 písm. e), to bezodkladne oznámi schvaľovaciemu orgánu, ktorý udelil typové schválenie, a Komisii.

Informácie, ktoré sa majú oznámiť, špecifikujú aspoň:

a) dátum ukončenia splnomocnenia;

b) dátum, do ktorého sa odstupujúci zástupca výrobcu môže uvádzať v informáciách dodávaných výrobcom vrátane akéhokoľvek reklamného materiálu;

c) odovzdanie dokumentov vrátane aspektu dôvernosti a práv duševného vlastníctva;

d) povinnosť odstupujúceho zástupcu výrobcu postúpiť po skončení splnomocnenia výrobcovi alebo nastupujúcemu zástupcovi výrobcu každú sťažnosť alebo správu o rizikách a údajných nehodách súvisiacu s vozidlom, systémom, komponentom, samostatnou technickou jednotkou, časťou alebo vybavením, pre ktoré bol odstupujúci zástupca výrobcu menovaný ako zástupca výrobcu.

Článok 16

Povinnosti dovozcov

1. Dovozcovia uvádzajú na trh len vozidlá, systémy, komponenty alebo samostatné technické jednotky, ktoré sú v súlade s týmto nariadením.

2. Dovozca pred uvedením typovo schváleného vozidla, systému, komponentu alebo samostatnej technickej jednotky na trh overuje, že sa na ne vzťahuje platné osvedčenie o typovom schválení EÚ a že systém, komponent alebo samostatná technická jednotka sú označené požadovanou značkou typového schválenia a sú v súlade s článkom 13 ods. 8.

Dovozca v prípade vozidla zabezpečuje, aby malo vozidlo požadované osvedčenie o zhode.

3. Ak vozidlo, systém, komponent alebo samostatná technická jednotka, nie je v zhode s požiadavkami tohto nariadenia, a najmä ak nezodpovedá svojmu typovému schváleniu, dovozcovia nesmú vozidlo, systém, komponent ani samostatnú technickú jednotku uviesť na trh, uviesť do prevádzky ani prihlásiť do evidencie, pokiaľ nebudú uvedené do súladu.

4. Ak vozidlo, systém, komponent, samostatná technická jednotka, časť alebo vybavenie predstavuje vážne riziko, dovozcovia o tom informujú výrobcu a orgány dohľadu nad trhom. V prípade typovo schválených vozidiel, systémov, komponentov a samostatných technických jednotiek o tom dovozcovia informujú aj schvaľovací orgán, ktorý udelil typové schválenie.

5. Dovozcovia uvádzajú svoje meno, registrované obchodné meno alebo registrovanú ochrannú známku a svoju kontaktnú adresu na vozidle, komponente, samostatnej technickej jednotke, časti alebo vybavení, alebo, ak to nie je možné, na obaloch alebo v sprievodných dokumentoch komponentov, samostatných technických jednotiek, častí alebo vybavenia.

6. Dovozcovia zabezpečujú, aby boli k vozidlu, systému, komponentu alebo samostatnej technickej jednotke priložené pokyny a informácie vyžadované v článku 59 v úradnom jazyku alebo v úradných jazykoch príslušných členských štátov.

7. Dovozcovia z dôvodu ochrany zdravia a bezpečnosti spotrebiteľov vedú záznamy o sťažnostiach a stiahnutí týkajúcich sa vozidiel, systémov, komponentov, samostatných technických jednotiek, častí alebo vybavenie, ktoré uviedli na trh, od používateľov a priebežne informujú svojich distribútorov o takýchto sťažnostiach a stiahnutiach.

8. Dovozcovia bezodkladne informujú príslušného výrobcu o všetkých doručených sťažnostiach týkajúcich sa rizík, údajných nehôd, problémov nesúladu týkajúcich sa vozidiel, systémov, komponentov, samostatných technických jednotiek, častí alebo vybavenia, ktoré uviedli na trh.

9. Dovozcovia zabezpečujú, aby podmienky uskladnenia alebo prepravy v čase, keď sú zodpovední za vozidlo, systém, komponent alebo samostatnú technickú jednotku, neohrozovali ich súlad s požiadavkami stanovenými v tomto nariadení.

Článok 17

Povinnosti dovozcov, pokiaľ ide o ich vozidlá, systémy, komponenty, samostatné technické jednotky, časti a vybavenie, ktoré nie sú v súlade s požiadavkami, alebo ktoré predstavujú vážne riziko

1. Ak vozidlo, systém, komponent, samostatná technická jednotka, časť alebo vybavenie, ktoré dovozcovia uviedli na trh, nie sú v súlade s týmto nariadením, dovozcovia bezodkladne prijmú nápravné opatrenia potrebné na to, aby, podľa potreby, dané vozidlo, systém, komponent, samostatnú technickú jednotku, časť alebo vybavenie dostal pod dohľadom výrobcu do súladu, stiahol ich z trhu alebo ich stiahol od používateľov. Dovozcovia to tiež oznámia výrobcovi a schvaľovaciemu orgánu, ktorý udelil typové schválenie EÚ.

2. V prípade, že vozidlo, systém, komponent, samostatná technická jednotka, časť alebo vybavenie, ktoré sa uviedli na trh, predstavujú vážne riziko, dovozcovia bezodkladne poskytnú výrobcom a schvaľovacím orgánom a orgánom dohľadu nad trhom podrobné informácie o tomto vážnom riziku.

Dovozcovia tiež informujú schvaľovacie orgány a orgány dohľadu nad trhom o každom prijatom opatrení a uvedú podrobné údaje, najmä o vážnom riziku a každom opatrení prijatom výrobcom.

3. Dovozcovia uchovávajú kópiu osvedčenia o typovom schválení EÚ a jeho príloh uvedených v článku 28 ods. 1 počas 10 rokov po skončení platnosti typového schválenia EÚ vozidla a počas piatich rokov po skončení platnosti typového schválenia EÚ systému, komponentu alebo samostatnej technickej jednotky, a zabezpečujú, aby sa na požiadanie mohli poskytnúť schvaľovacím orgánom a orgánom dohľadu nad trhom.

4. Na základe odôvodnenej žiadosti vnútroštátneho orgánu mu dovozcovia poskytnú všetky informácie a dokumentáciu potrebnú na preukázanie zhody vozidla, systému, komponentu alebo samostatnej technickej jednotky v jazyku zrozumiteľnom pre uvedený orgán.

Dovozcovia spolupracujú s vnútroštátnym orgánom na základe jeho odôvodnenej žiadosti pri každom opatrení prijatom v súlade s článkom 20 nariadenia (ES) č. 765/2008 s cieľom odstrániť riziká, ktoré predstavuje vozidlo, systém, komponent, samostatná technická jednotka, časť alebo vybavenie, ktoré sprístupnili na trhu.

Článok 18

Povinnosti distribútorov

1. Distribútori pred tým, ako na trhu sprístupnia vozidlo, systém, komponent alebo samostatnú technickú jednotku, overuje, či je vozidlo, systém, komponent alebo samostatná technická jednotka vybavená požadovaným povinným štítkom alebo značkou typového schválenia, či sú k nemu priložené požadované dokumenty a pokyny a bezpečnostné informácie vyžadované v článku 59 v úradnom jazyku alebo v úradných jazykoch príslušného členského štátu, a či dovozca a výrobca splnili požiadavky stanovené v článku 13 ods. 8 a článku 16 ods. 5

2. Distribútori bezodkladne informujú príslušného výrobcu o všetkých doručených sťažnostiach týkajúcich sa rizík, údajných nehôd, problémov nesúladu týkajúcich sa vozidiel, systémov, komponentov, samostatných technických jednotiek, častí alebo vybavenia, ktoré sprístupnili na trhu.

3. Distribútori zabezpečujú, aby podmienky uskladnenia alebo prepravy v čase, keď sú zodpovední za vozidlo, systém, komponent alebo samostatnú technickú jednotku, neohrozovali ich súlad s požiadavkami stanovenými v tomto nariadení.

Článok 19

Povinnosti distribútorov, pokiaľ ide o ich vozidlá, systémy, komponenty, samostatné technické jednotky, časti a vybavenie, ktoré nie sú v súlade s požiadavkami, alebo ktoré predstavujú vážne riziko

1. Ak vozidlo, systém, komponent, samostatná technická jednotka, časť alebo vybavenie nie je v zhode s týmto nariadením, distribútori o tom informujú výrobcu, dovozcu a schvaľovací orgán, ktorý udelil príslušné typové schválenie EÚ, a vozidlo, systém, komponent, samostatnú technickú jednotku, časť alebo vybavenie nesprístupnia na trhu, kým nebude v zhode.

2. Ak vozidlo, systém, komponent, samostatná technická jednotka, časť alebo vybavenie, ktoré distribútori sprístupnili na trhu, nie je v súlade s týmto nariadením, oznámia to výrobcovi, dovozcovi a schvaľovaciemu orgánu, ktorý udelil typové schválenie EÚ.

3. V prípade, že vozidlo, systém, komponent, samostatná technická jednotka, časť alebo vybavenie predstavuje vážne riziko, distribútori bezodkladne poskytnú podrobné informácie o tomto vážnom riziku výrobcovi, dovozcovi a schvaľovacím orgánom a orgánom dohľadu nad trhom v členských štátoch, v ktorých sa vozidlo, systém, komponent, samostatná technická jednotka, časť alebo vybavenie sprístupnili na trhu.

Distribútori ich tiež informujú o každom prijatom opatrení a uvedú podrobné údaje o každom opatrení prijatom výrobcom.

4. Distribútori spolupracujú s vnútroštátnym orgánom na základe jeho odôvodnenej žiadosti pri každom opatrení prijatom v súlade s článkom 20 nariadenia (ES) č. 765/2008 s cieľom odstrániť riziká, ktoré predstavuje vozidlo, systém, komponent, samostatná technická jednotka, časť alebo vybavenie, ktoré sprístupnili na trhu.

Článok 20

Prípady, v ktorých sa povinnosti výrobcov uplatňujú na dovozcov a distribútorov

Dovozca alebo distribútor sa na účely tohto nariadenia považuje za výrobcu a na základe článkov 8, 13 a 14 sa na neho vzťahujú povinnosti výrobcu v týchto prípadoch:

a) keď dovozca alebo distribútor sprístupňuje vozidlo, systém, komponent alebo samostatnú technickú jednotku na trhu alebo je zodpovedný za ich uvedenie do prevádzky pod svojím menom alebo ochrannou známkou alebo upravuje vozidlo, systém, komponent alebo samostatnú technickú jednotku tak, že vozidlo, systém, komponent alebo samostatná technická jednotka už nemôže spĺňať uplatniteľné požiadavky, alebo

b) keď dovozca alebo distribútor sprístupňuje vozidlo, systém, komponent alebo samostatnú technickú jednotku na trhu alebo je zodpovedný za ich uvedenie do prevádzky na základe typového schválenia OSN udeleného výrobcovi mimo Únie a nie je možné určiť zástupcu výrobcu na území Únie.

Článok 21

Určenie hospodárskych subjektov

Hospodárske subjekty poskytujú na žiadosť schvaľovacieho orgánu alebo orgánu dohľadu nad trhom počas obdobia 10 rokov po uvedení na trh vozidla a počas piatich rokov po uvedení na trh systému, komponentu, samostatnej technickej jednotky, časti alebo vybavenia informácie o:

a) totožnosti každého hospodárskeho subjektu, ktorý im dodal vozidlo, systém, komponent alebo samostatnú technickú jednotku, časť alebo vybavenie;

b) totožnosti každého hospodárskeho subjektu, ktorému dodali vozidlo, systém, komponent alebo samostatnú technickú jednotku, časť alebo vybavenie.







KAPITOLA III

POSTUPY TYPOVÉHO SCHVÁLENIA EÚ

Článok 22

Postupy typového schválenia EÚ

1. Keď výrobca žiada o typové schválenie celého vozidla, môže si zvoliť jeden z týchto postupov: a) postupné typové schválenie; b) jednostupňové typové schválenie; c) zmiešané typové schválenie.

Okrem toho si výrobca môže pre nedokončené alebo dokončované vozidlo zvoliť viacstupňové typové schválenie.

2. Bez toho, aby boli dotknuté požiadavky regulačných aktov uvedených v prílohe II, na typové schválenie systému, komponentu a samostatnej technickej jednotky sa uplatňuje iba jednostupňové typové schválenie.

3. Viacstupňové typové schválenie sa udeľuje nedokončenému alebo dokončovanému typu vozidla, ktorý sa s ohľadom na stav dokončenia vozidla zhoduje s údajmi uvedenými v informačnej zložke uvedenej v článku 24 a ktorý spĺňa technické požiadavky stanovené v príslušných regulačných aktoch uvedených v prílohe II.

Viacstupňové typové schválenie sa uplatňuje aj na dokončené vozidlá, ktoré boli zmenené alebo upravené iným výrobcom po ich dokončení.

4. Typové schválenie EÚ pre konečný stupeň dokončenia sa udelí len po tom, ako schvaľovací orgán overil v súlade s postupmi stanovenými v prílohe IX, že typ vozidla schválený v konečnom stupni spĺňa v čase schválenia všetky platné technické požiadavky. Overenie zahŕňa dokumentárnu kontrolu všetkých požiadaviek, na ktoré sa vzťahuje typové schválenie EÚ nedokončeného typu vozidla udelené v rámci viacstupňového postupu, a to aj v prípade, keď typové schválenie EÚ bolo vydané pre inú kategóriu vozidla.

5. Výber postupu typového schválenia EÚ uvedeného v odseku 1 nemá vplyv na uplatniteľné požiadavky, ktoré musí schválený typ vozidla spĺňať v čase udelenia typového schválenia celého vozidla.

6. Viacstupňové typové schválenie môže použiť aj jeden výrobca za predpokladu, že sa nepoužije na obídenie požiadaviek uplatniteľných na vozidlá vyrobené v jednom stupni. Vozidlá vyrobené jedným výrobcom sa na účely článkov 41, 42 a 49 nepovažujú za vyrobené vo viacerých stupňoch.

Článok 23

Žiadosť o typové schválenie EÚ

1. Výrobca predkladá schvaľovaciemu orgánu žiadosť o typové schválenie EÚ a informačnú zložku uvedenú v článku 24.

2. Podá sa len jedna žiadosť týkajúca sa príslušného typu vozidla, systému, komponentu alebo samostatnej technickej jednotky. Uvedená jediná žiadosť sa podá len v jednom členskom štáte a v ňom len jednému schvaľovaciemu orgánu.

Nová žiadosť týkajúca sa toho istého typu vozidla, systému, komponentu alebo samostatnej technickej jednotky sa nemôže predložiť v inom členskom štáte, ak:

a) schvaľovací orgán odmietol udeliť typové schválenie tomuto typu;

b) schvaľovací orgán odňal typové schválenie tomuto typu alebo

c) výrobca stiahol žiadosť o typové schválenie tohto typu.

Schvaľovací orgán zamietne žiadosť o typové schválenie iného označenia typu alebo zmeny v súvislosti s predchádzajúcou žiadosťou v prípade, že zmeny nie sú dostatočné na to, aby predstavovali nový typ vozidla, systému, komponentu alebo samostatnej technickej jednotky.

3. V žiadosti o typové schválenie EÚ určitého typu vozidla, systému, komponentu alebo samostatnej technickej jednotky sa uvedie vyhlásenie výrobcu, ktorým v súlade s odsekom 2 druhým pododsekom potvrdzuje, že: a) výrobca nepodal žiadosť o typové schválenie EÚ pre ten istý typ u žiadneho iného schvaľovacieho orgánu, ani že žiadny iný schvaľovací orgán neudelil výrobcovi takéto schválenie; b) žiadny schvaľovací orgán neodmietol udeliť typové schválenie tomuto typu; c) žiadny schvaľovací orgán neodňal typové schválenie tomuto typu a d) výrobca nestiahol žiadosť o typové schválenie tohto typu.

4. Pre každý typ vozidla, systému, komponentu alebo samostatnej technickej jednotky sa na schválenie predloží samostatná žiadosť.

Článok 24

Informačná zložka

1. Informačná zložka obsahuje: a) informačný dokument v súlade so vzorom stanovenom vo vykonávacích aktoch uvedených v odseku 4 pre jednostupňové typové schválenie alebo zmiešané typové schválenie celého vozidla alebo pre postupné typové schválenie celého vozidla alebo v prípade typového schválenia systému, komponentu alebo samostatnej technickej jednotky v súlade s príslušným regulačným aktom uvedeným v prílohe II; b) všetky údaje, výkresy, fotografie a ostatné príslušné informácie; c) v prípade vozidiel údaje o postupe alebo postupoch zvolených v súlade s článkom 22 ods. 1; d) všetky dodatočné informácie požadované schvaľovacím orgánom v súvislosti s postupom typového schválenia EÚ.

2. Informačný dokument uvedený v odseku 1 písm. a) pre typové schválenie celého vozidla obsahuje úplný súbor informácií o vlastnostiach typu vozidla, ktoré potrebuje schvaľovací orgán na určenie typu vozidla a na riadne vykonanie postupu typového schválenia.

3. Výrobca predloží informačnú zložku schvaľovaciemu orgánu v elektronickom formáte, ktorý je prijateľný pre uvedený orgán. Schvaľovací orgán môže súhlasiť aj s tým, že informačná zložka sa predloží v papierovej forme.

4. Komisia prijíma vykonávacie akty stanovujúce vzor informačného dokumentu a akúkoľvek inú časť informačnej zložky a harmonizovaný elektronický formát na účely odseku 3 tohto článku. Uvedené vykonávacie akty sa prijímajú v súlade s postupom preskúmania uvedeným v článku 83 ods. 2. Prvý takýto vykonávací akt sa prijme do 5. júla 2020.

Článok 25

Dodatočné informácie, ktoré sa majú predložiť so žiadosťou o typové schválenie EÚ

1. K žiadosti o postupné typové schválenie sa okrem informačnej zložky uvedenej v článku 24 prikladá aj kompletný súbor osvedčení o typovom schválení EÚ alebo osvedčení o typovom schválení OSN a ich príloh, ktoré sa požadujú podľa regulačných aktov uvedených v prílohe II.

V prípade typového schválenia systému, komponentu alebo samostatnej technickej jednotky v súlade s regulačnými aktmi uvedenými v prílohe II má schvaľovací orgán prístup k informačnej zložke, a ak je to uplatniteľné, k osvedčeniam o typovom schválení EÚ a ich prílohám dovtedy, kým sa neudelí typové schválenie celého vozidla alebo sa jeho udelenie nezamietne.

2. K žiadosti o zmiešané typové schválenie sa okrem informačnej zložky uvedenej v článku 24 prikladajú aj osvedčenia o typovom schválení EÚ alebo osvedčenia o typovom schválení OSN a ich prílohy, ktoré sa požadujú podľa regulačných aktov uvedených v prílohe II.

V prípade systémov, pre ktoré neboli predložené žiadne osvedčenia o typovom schválení EÚ alebo osvedčenia o typovom schválení OSN, sa k žiadosti okrem informačnej zložky uvedenej v článku 24 prikladajú informácie vyžadované na schválenie týchto systémov počas etapy schválenia vozidla a namiesto osvedčenia o typovom schválení EÚ alebo osvedčenia o typovom schválení OSN protokol o skúške.

3. K žiadosti o viacstupňové typové schválenie sa prikladajú tieto informácie: a) v prvom stupni tie časti informačnej zložky a osvedčení o typovom schválení EÚ, osvedčení o typovom schválení OSN, alebo ak je to uplatniteľné, protokoly o skúškach, ktoré sa vzťahujú na stupeň dokončenia základného vozidla; b) v druhom a v ďalších stupňoch tie časti informačnej zložky a osvedčení o typovom schválení EÚ alebo osvedčení o typovom schválení OSN, ktoré sa vzťahujú na aktuálny stupeň dokončenia, a kópia osvedčenia o typovom schválení EÚ celého vozidla, ktoré sa vydalo v predchádzajúcom stupni výroby, ako aj všetky podrobnosti o akýchkoľvek zmenách alebo doplnkoch, ktoré urobil výrobca na vozidle.

Informácie uvedené v tomto odseku sa poskytujú v súlade s článkom 24 ods. 3.

4. Schvaľovací orgán a technické služby majú prístup k softvéru a algoritmom vozidla, ktoré považujú za potrebné na výkon svojej činnosti.

Schvaľovací orgán a technické služby tiež môžu od výrobcu vyžadovať, aby poskytol dokumentáciu alebo akékoľvek ďalšie potrebné informácie s cieľom umožniť schvaľovaciemu orgánu alebo technickým službám primeranú úroveň pochopenia systémov vrátane procesu vývoja systému a koncepcie systému, ako aj funkcií softvéru a algoritmov, ktoré sú potrebné na overenie súladu s požiadavkami tohto nariadenia, aby bolo možné rozhodnúť o tom, ktoré skúšky sa požadujú, alebo aby sa uľahčilo ich vykonanie.







KAPITOLA IV

VYKONANIE POSTUPOV TYPOVÉHO SCHVÁLENIA EÚ

Článok 26

Všeobecné ustanovenia pre vykonanie postupov typového schválenia EÚ

1. Pre každý typ vozidla, systému, komponentu alebo samostatnej technickej jednotky sa môže udeliť len jedno typové schválenie EÚ.

2. Schvaľovací orgán po prijatí žiadosti v súlade s článkom 23 vydáva typové schválenie EÚ len po tom, ako overil všetky tieto prvky: a) opatrenia na zabezpečenie zhody výroby podľa článku 31; b) že bolo predložené vyhlásenie uvedené v článku 23 ods. 3; c) súlad typu vozidla, systému, komponentu alebo samostatnej technickej jednotky s uplatniteľnými požiadavkami; d) skutočnosť, že schvaľovací orgán v prípade typového schválenia celého vozidla podľa postupu postupného, zmiešaného alebo viacstupňového postupu typového schválenia, v súlade s článkom 22 ods. 4 overuje, že pre systémy, komponenty a samostatné technické jednotky sú vydané samostatné a platné typové schválenia, ktoré boli udelené podľa požiadaviek platných v čase udelenia typového schválenia celého vozidla.

3. Pokiaľ ide o typové schválenie EÚ, uplatňujú sa postupy uvedené v prílohe III, a pokiaľ ide o viacstupňové typové schválenie, uplatňujú sa postupy uvedené v prílohe IX.

Komisia je splnomocnená prijímať delegované akty v súlade s článkom 82, ktorými sa menia prílohy III a IX, aby sa zohľadnil vývoj v oblasti regulácie a technologický vývoj prostredníctvom aktualizácie v nich uvedených postupov v súvislosti s typovým schválením EÚ a viacstupňovým typovým schválením.

4. Schvaľovací orgán zostavuje súbor informácií, ktorý obsahuje informačnú zložku uvedenú v článku 24 s priloženými protokolmi o skúškach a všetkými ostatnými dokumentmi, ktoré k informačnej zložke pripojila technická služba alebo schvaľovací orgán počas výkonu svojich úloh.

Súbor informácií sa môže uchovávať v elektronickej podobe. Obsahuje index, v ktorom sa jasne uvádzajú všetky strany a formát každého dokumentu a v ktorom sú chronologicky zaznamenané všetky zmeny typového schválenia EÚ.

Schvaľovací orgán uchováva súbor informácií, aby bol k dispozícii počas 10 rokov po skončení platnosti príslušného typového schválenia EÚ.

5. Schvaľovací orgán odmietne udeliť typové schválenie EÚ, keď zistí, že typ vozidla, systému, komponentu alebo samostatnej technickej jednotky, aj keď je v súlade s príslušnými požiadavkami, predstavuje vážne bezpečnostné riziko alebo môže vážne poškodiť životné prostredie alebo verejné zdravie. V takom prípade bezodkladne zašle schvaľovacím orgánom ostatných členských štátov a Komisii podrobný spis, v ktorom vysvetlí dôvody svojho rozhodnutia a uvedie dôkazy svojich zistení.

6. V súlade s článkom 22 ods. 4 v prípade postupov postupného, zmiešaného alebo viacstupňového typového schválenia schvaľovací orgán odmietne udeliť typové schválenie EÚ, ak zistí, že systémy, komponenty alebo samostatné technické jednotky nie sú v súlade s požiadavkami stanovenými v tomto nariadení.

Schvaľovací orgán požiada schvaľovacie orgány, ktoré udelili typové schválenia na systémy, komponenty alebo samostatné technické jednotky, aby konali v súlade s článkom 54 ods. 2.

Článok 27

Oznámenie udelených, zmenených, zamietnutých a odňatých typových schválení EÚ

1. Keď schvaľovací orgán vydáva alebo mení osvedčenie o typovom schválení EÚ, sprístupňuje schvaľovacím orgánom ostatných členských štátov, orgánom dohľadu nad trhom a Komisii kópiu osvedčenia o typovom schválení EÚ pre každý typ vozidla, systému, komponentu a samostatnej technickej jednotky, pre ktorý udelil typové schválenie spolu s jeho prílohami vrátane protokolov o skúškach uvedených v článku 30. Táto kópia je k dispozícii prostredníctvom spoločného zabezpečeného elektronického systému výmeny informácií v súlade s vykonávacími aktmi uvedenými v odseku 3 tohto článku.

2. Schvaľovací orgán prostredníctvom spoločného zabezpečeného elektronického systému výmeny informácií v súlade s vykonávacími aktmi uvedenými v odseku 3 bezodkladne informuje schvaľovacie orgány ostatných členských štátov a Komisiu o zamietnutí alebo odňatí akéhokoľvek typového schválenia EÚ a uvedie dôvody pre svoje rozhodnutie.

3. Pokiaľ ide o spoločný zabezpečený elektronický systém výmeny informácií, Komisia prijme vykonávacie akty stanovujúce formát elektronických dokumentov, ktoré majú byť k dispozícii, mechanizmus výmeny, postupy informovania orgánov o udelení typových schválení EÚ, o ich zmenách, zamietnutiach a odňatiach a o príslušných bezpečnostných opatreniach. Uvedené vykonávacie akty sa prijímajú v súlade s postupom preskúmania uvedeným v článku 83 ods. 2 Prvý takýto vykonávací akt sa prijme do 5. júla 2020.

Článok 28

Osvedčenie o typovom schválení EÚ

1. Osvedčenie o typovom schválení EÚ obsahuje tieto prílohy: a) súbor informácií uvedený v článku 26 ods. 4; b) protokoly o skúškach uvedené v článku 30 v prípade typového schválenia systému, komponentu alebo samostatnej technickej jednotky, alebo dokument o výsledkoch skúšok v prípade typového schválenia celého vozidla; c) v prípade typového schválenia celého vozidla meno a vzor podpisu osoby alebo osôb oprávnených podpisovať osvedčenia o zhode a vyhlásenie o ich funkcii v spoločnosti; d) v prípade typového schválenia celého vozidla vyplnený vzor osvedčenia o zhode typu vozidla.

2. Osvedčeniu o typovom schválení EÚ sa pridelí jedinečné číslo v súlade s harmonizovaným systémom číslovania, ktoré umožňuje aspoň identifikáciu členského štátu, ktorý udelil toto typové schválenie EÚ a identifikáciu požiadaviek, ktoré typ vozidla, systém, komponent alebo samostatná technická jednotka spĺňa.

3. Komisia prijíma vykonávacie akty, ktorými sa stanovujú vzory osvedčenia o typovom schválení EÚ, harmonizovaného systému číslovania a dokumentu o výsledkoch skúšok vrátane príslušných elektronických formátov. Uvedené vykonávacie akty sa prijmú v súlade s postupom preskúmania uvedeným v článku 83 ods. 2 Prvý takýto vykonávací akt sa prijme do 5. júla 2020.

4. Schvaľovací orgán v súvislosti s každým typom vozidla, systému, komponentu a samostatnej technickej jednotky: a) vypĺňa všetky príslušné časti osvedčenia o typovom schválení EÚ vrátane jeho príloh; b) zostavuje index súboru informácií uvedených v článku 26 ods. 4; c) bezodkladne vydáva výrobcovi vyplnené osvedčenie o typovom schválení EÚ a jeho prílohy.

5. V prípade typového schválenia EÚ, ktorého platnosť bola obmedzená v súlade s článkom 39, článkom 43 alebo časťou III prílohy II, alebo vo vzťahu ku ktorému sa určité ustanovenia tohto nariadenia alebo regulačných aktov uvedených v prílohe II neuplatňujú, sa v osvedčení o typovom schválení EÚ uvádzajú tieto obmedzenia alebo príslušné ustanovenia, ktoré sa neuplatňujú.

6. Ak si výrobca vozidla zvolí postup zmiešaného typového schválenia, schvaľovací orgán doplní súbor informácií uvedený v článku 26 ods. 4 o odkazy na protokoly o skúškach uvedené v článku 30 v prípade systémov, komponentov alebo samostatných technických jednotiek, pre ktoré osvedčenie o typovom schválení EÚ nebolo vydané. Schvaľovací orgán tiež jasne uvedie v súbore informácií technické požiadavky regulačných aktov uvedených v prílohe II, voči ktorým bolo vozidlo skúšané.

7. Pokiaľ sa výrobca vozidla rozhodne pre postup jednostupňového typového schválenia, schvaľovací orgán k osvedčeniu o typovom schválení EÚ pripojí zoznam príslušných regulačných aktov v súlade so vzorom uvedeným vo vykonávacích aktoch uvedených v odseku 3.

Článok 29

Osobitné ustanovenia o typových schváleniach EÚ pre systémy, komponenty a samostatné technické jednotky

1. Typové schválenie EÚ sa udeľuje systému, komponentu alebo samostatnej technickej jednotke, ktorá sa zhoduje s údajmi uvedenými v informačnej zložke uvedenej v článku 24 a ktorá spĺňa technické požiadavky stanovené v príslušných regulačných aktoch uvedených v prílohe II.

2. Ak sa na komponenty alebo samostatné technické jednotky, bez ohľadu na to, či sú určené na opravu, servis alebo údržbu, vzťahuje aj typové schválenie systému vo vzťahu k vozidlu, nevyžaduje sa ďalšie typové schválenie komponentu ani samostatnej technickej jednotky, pokiaľ sa neustanovuje v príslušných regulačných aktoch uvedených v prílohe II, že sa takéto typové schválenie vyžaduje.

3. Ak komponent alebo samostatná technická jednotka plní svoju funkciu alebo má špecifické vlastnosti iba v spojení s inými časťami vozidla, a preto je možné overiť súlad iba v prípade, keď komponent alebo samostatná technická jednotka funguje v spojení s danými inými časťami vozidla, rozsah typového schválenia EÚ komponentu alebo samostatnej technickej jednotky sa primerane obmedzí.

V takýchto prípadoch sa v osvedčení o typovom schválení EÚ uvádzajú všetky obmedzenia použitia komponentu alebo samostatnej technickej jednotky a osobitné podmienky montáže uvedeného komponentu alebo samostatnej technickej jednotky na vozidle.

Ak je tento komponent alebo samostatná technická jednotka namontovaná vo vozidle, schvaľovací orgán v čase schvaľovania vozidla overuje súlad uvedeného komponentu alebo samostatnej technickej jednotky so všetkými uplatniteľnými obmedzeniami použitia alebo podmienkami montáže.

Článok 30

Skúšky požadované na typové schválenie EÚ

1. Schvaľovací orgán overuje na účely udelenia typových schválení EÚ súlad s technickými požiadavkami tohto nariadenia prostredníctvom vhodných skúšok, ktoré vykonávajú jeho technické služby.

2. Základné prvky skúšok vrátane technických požiadaviek, ktorých splnenie bolo skúškami overené, sa zaznamená v protokole o skúške.

3. Komisia prijme vykonávacie akty stanovujúce formát protokolov o skúškach. Uvedené vykonávacie akty sa prijmú v súlade s postupom preskúmania uvedeným v článku 83 ods. 2 Prvý takýto vykonávací akt sa prijme do 5. júla 2020.

4. Výrobca poskytuje schvaľovacím orgánom a poskytuje dotknutým technickým službám vozidlá, systémy, komponenty alebo samostatné technické jednotky, ktoré sa na vykonanie požadovaných skúšok požadujú podľa príslušných regulačných aktov uvedených v prílohe II.

5. Požadované skúšky sa vykonávajú na vozidlách, systémoch, komponentoch a samostatných technických jednotkách, ktoré sú reprezentatívne pre typ, ktorý sa má schváliť.

6. Ak bola poskytnutá škála hodnôt parametrov a podmienok, ktoré sa použili na vykonanie vhodných skúšok uvedených v odseku 1, môže si technická služba vybrať ktorúkoľvek hodnotu z uvedenej škály.

7. Virtuálne skúšobné metódy sa na žiadosť výrobcu a po získaní súhlasu schvaľovacieho orgánu môžu v súlade s prílohou VIII použiť ako alternatívy skúšok uvedených v odseku 1.

8. Komisia je splnomocnená v súlade s článkom 82 prijímať delegované akty, ktorými sa mení príloha VIII, aby sa zohľadnil technologický vývoj a vývoj v oblasti regulácie, prostredníctvom aktualizácie zoznamu regulačných aktov, v súvislosti s ktorými môže výrobca alebo technická služba použiť virtuálne skúšobné metódy a osobitné podmienky, v ktorých sa tieto virtuálne skúšobné metódy majú použiť.

Článok 31

Opatrenia na zabezpečenie zhody výroby

1. Schvaľovací orgán, ktorý udelil typové schválenie EÚ, prijíma nevyhnutné opatrenia v súlade s prílohou IV, aby overil, v prípade potreby v spolupráci so schvaľovacími orgánmi iných členských štátov, či výrobca vozidlá, systémy, komponenty alebo samostatné technické jednotky vyrába v súlade so schváleným typom.

2. Schvaľovací orgán, ktorý udelil typové schválenie celého vozidla, overuje štatisticky významný počet vzoriek vozidiel a osvedčení o zhode, pokiaľ ide o ich súlad s článkami 36 a 37, a overuje správnosť údajov v uvedených osvedčeniach o zhode.

3. Schvaľovací orgán, ktorý udelil typové schválenie EÚ, prijíma v prípade potreby v spolupráci so schvaľovacími orgánmi iných členských štátov nevyhnutné opatrenia, aby overil, či sú opatrenia uvedené v odsekoch 1 a 2 tohto článku naďalej primerané na to, aby sa vyrábané vozidlá, systémy, komponenty alebo samostatné technické jednotky ďalej zhodovali so schváleným typom a aby osvedčenia o zhode boli naďalej v súlade s článkami 36 a 37.

4. S cieľom overiť, či sa vozidlo, systém, komponent alebo samostatná technická jednotka zhoduje so schváleným typom, schvaľovací orgán, ktorý udelil typové schválenie EÚ, prijme potrebné opatrenia s cieľom vykonať kontroly alebo skúšky, ktoré sa požadujú pre typové schválenie EÚ, na vzorkách odobratých v priestoroch výrobcu vrátane výrobných zariadení.

Schvaľovací orgán prijme v súlade s prílohou IV opatrenia potrebné na vykonávanie takýchto kontrol alebo skúšok vo frekvencii stanovenej v regulačných aktoch uvedených v prílohe II alebo ak sa v uvedených aktoch nestanovila žiadna frekvencia, aspoň raz za tri roky.

5. S cieľom overiť, či sa vozidlo, systém, komponent alebo samostatná technická jednotka zhoduje so schváleným typom, schvaľovací orgán alebo technické služby: a) ak sa v skúšobných postupoch stanovených v príslušných regulačných aktoch uvedených v prílohe II uviedla škála hodnôt, stanovia hodnoty náhodným spôsobom v rámci uvedenej škály pri vykonávaní kontrol alebo skúšok, a b) majú prístup k softvéru, algoritmom, dokumentácii a akýmkoľvek dodatočným informáciám v súlade s článkom 25 ods. 4

6. Schvaľovací orgán, ktorý udelil typové schválenie EÚ, prijíma opatrenia potrebné na overenie toho, či si výrobca plní povinnosti stanovené v kapitole XIV. Predovšetkým overuje, či výrobca v záujme splnenia uvedených povinností zmenil alebo doplnil informácie systému OBD vozidla a informácie o opravách a údržbe vozidla.

7. Ak schvaľovací orgán, ktorý udelil typové schválenie EÚ, zistí, že výrobca už nevyrába vozidlá, systémy, komponenty alebo samostatné technické jednotky v zhode so schváleným typom alebo s požiadavkami tohto nariadenia, alebo zistí, že osvedčenia o zhode už nie sú v súlade s článkami 36 a 37, hoci výroba pokračuje, prijme nevyhnutné opatrenia s cieľom zabezpečiť, aby sa opatrenia na zabezpečenie zhody výroby vykonávali správne alebo odníme typové schválenie. Schvaľovací orgán sa môže rozhodnúť, že prijme všetky potrebné obmedzujúce opatrenia v súlade s kapitolou XI.

8. Komisia je splnomocnená v súlade s článkom 82 prijímať delegované akty, ktorými sa mení príloha IV, aby sa zohľadnil technologický vývoj a vývoj v oblasti regulácie prostredníctvom aktualizácie postupu na zabezpečenie zhody výroby.

Článok 32

Poplatky

1. Poplatky za činnosti typového schvaľovania EÚ sa vyberajú od výrobcov, ktorí požiadali o typové schválenie EÚ v príslušnom členskom štáte.

Členský štát zabezpečuje dostupnosť dostatočných zdrojov na pokrytie nákladov na činnosti dohľadu nad trhom. Bez toho, aby bolo dotknuté vnútroštátne právo, uvedené náklady sa môžu kompenzovať prostredníctvom poplatkov, ktoré môžu vyberať členské štáty, kde sa vozidlá uvedú na trhu.

2. Členské štáty môžu vyberať správne poplatky od technických služieb žiadajúcich o poverenie na celkové alebo čiastočné pokrytie nákladov súvisiacich s činnosťami, ktoré vykonávajú vnútroštátne orgány zodpovedné za technické služby v súlade s týmto nariadením.







KAPITOLA V

ZMENY A PLATNOSŤ TYPOVÝCH SCHVÁLENÍ EÚ

Článok 33

Všeobecné ustanovenia o zmenách typových schválení EÚ

1. Výrobca bezodkladne i a okamžite informuje schvaľovací orgán, ktorý udelil typové schválenie EÚ, o každej zmene údajov zaznamenaných v súbore informácií uvedených v článku 26 ods. 4 vrátane každej zmeny v rozšírenej dokumentácii v súlade s regulačnými aktmi uvedenými v prílohe II.

Schvaľovací orgán rozhoduje o tom, či si uvedená zmena vyžaduje zmenu či už vo forme revízie alebo rozšírenia typového schválenia EÚ v súlade s článkom 34, alebo či si táto zmena vyžaduje nové typové schválenie EÚ.

2. Žiadosť o uvedenú zmenu sa predkladá iba schvaľovaciemu orgánu, ktorý udelil existujúce typové schválenie EÚ.

3. Keď schvaľovací orgán zistí, že si uvedená zmena vyžaduje opakovanie kontrol alebo skúšok, informuje o tom výrobcu.

4. Keď schvaľovací orgán na základe kontrol alebo skúšok uvedených v odseku 3 tohto článku zistí, že požiadavky na typové schválenie EÚ sú aj naďalej splnené, uplatňujú sa postupy uvedené v článku 34.

5. Keď schvaľovací orgán zistí, že na zmenu v údajoch zaznamenaných v súbore informácií sa nemôže uplatniť rozšírenie existujúceho typového schválenia, zmenu typového schválenia EÚ zamietne a požiada výrobcu, aby podal žiadosť o nové typové schválenie EÚ.

Článok 34

Revízie a rozšírenia typových schválení EÚ

1. Zmena sa označuje ako „revízia“ v prípade, ak schvaľovací orgán zistí, že napriek zmene údajov zaznamenaných v súbore informácií uvedenom v článku 26 ods. 4 je príslušný typ vozidla, systému, komponentu alebo samostatnej technickej jednotky naďalej v súlade s uplatniteľnými požiadavkami na uvedený typ a že preto nie je potrebné zopakovať kontroly alebo skúšky.

V takomto prípade schvaľovací orgán podľa potreby a bezodkladne vydáva revidované stránky súboru informácií, pričom označí každú revidovanú stránku, aby zreteľne uviedol charakter zmeny a dátum nového vydania, alebo vydáva konsolidovanú, aktualizovanú verziu súboru informácií, ku ktorej sa priloží podrobný opis zmien.

2. Zmena sa označuje ako „rozšírenie“, keď schvaľovací orgán zistí, že údaje zaznamenané v súbore informácií sa zmenili a dôjde k niektorej z týchto situácií: a) sú potrebné dodatočné kontroly alebo skúšky na overenie pokračujúceho súladu s požiadavkami, na ktorých je založené existujúce typové schválenie EÚ; b) zmenili sa akékoľvek informácie v osvedčení o typovom schválení EÚ okrem jeho príloh, alebo c) na schválený typ vozidla, systému, komponentu alebo samostatnej technickej jednotky sa začnú uplatňovať nové požiadavky podľa ktoréhokoľvek regulačného aktu uvedeného v prílohe II.

Schvaľovací orgán v prípade rozšírenia bezodkladne vydá aktualizované osvedčenie o typovom schválení EÚ označené číslom rozšírenia, ktoré sa zvýši podľa počtu za sebou nasledujúcich rozšírení, ktoré už boli udelené. V uvedenom osvedčení o schválení sa jasne uvedie dôvod rozšírenia, dátum nového vydania a v prípade potreby doba platnosti.

3. Pri každom vydaní zmenených strán súboru informácií alebo konsolidovanej, aktualizovanej verzie súboru informácií sa zodpovedajúcim spôsobom zmení index súboru informácií tak, aby sa v ňom uvádzal dátum posledného rozšírenia alebo revízie alebo dátum najnovšej konsolidácie aktualizovanej verzie.

4. Ak sú nové požiadavky uvedené v odseku 2 písm. c) z technického hľadiska pre tento typ vozidla nepodstatné alebo ak sa týkajú iných kategórií vozidiel než tej, do ktorej vozidlo patrí, nevyžaduje sa žiadne rozšírenie typového schválenia vozidla.

Článok 35

Ukončenie platnosti

1. Schvaľovací orgán overuje v prípade vozidiel kategórie M 1 a N 1 po siedmich rokoch a v prípade vozidiel kategórie M 2 , M 3 , N 2 , N 3 a O po 10 rokoch od poslednej aktualizácie súboru informácií týkajúceho sa osvedčenia o typovom schválení EÚ celého vozidla, či je typ vozidla v súlade so všetkými regulačnými aktmi, ktoré sa vzťahujú na daný typ.

Ak schvaľovací orgán vykonáva overovanie uvedené v prvom pododseku tohto odseku, nie je nutné opakovať skúšky uvedené v článku 30.

2. Typové schválenie EÚ sa stáva neplatným v každom z týchto prípadov: a) nové požiadavky uplatniteľné na schválený typ vozidla, systému, komponentu alebo samostatnej technickej jednotky sa stanú povinnými pre sprístupnenie na trhu, prihlásenie do evidencie alebo uvedenie do prevádzky a typové schválenie EÚ nie je možné rozšíriť z dôvodov stanovených v článku 34 ods. 2 písm. c); b) ak sa overovaním vykonávaným v súlade s odsekom 1 tohto článku dospeje k záveru, že vozidlo nie je v súlade so všetkými regulačnými aktmi, ktoré sa vzťahujú na daný typ; c) výroba vozidiel v súlade so schváleným typom vozidla sa definitívne ukončila na dobrovoľnom základe, za čo sa považuje situácia, keď sa v predchádzajúcich dvoch rokoch nevyrobilo žiadne vozidlo príslušného typu. Takéto typové schválenie však platí aj naďalej na účely prihlásenia do evidencie alebo uvedenia do prevádzky, pokiaľ nie je uplatniteľné písmeno a) tohto odseku; d) ak bolo typové schválenie EÚ odňaté v súlade s článkom 31 ods. 7; e) ak platnosť osvedčenia o typovom schválení EÚ skončila pre obmedzenie uvedené v článku 39 ods. 6; f) ak sa zistilo, že typové schválenie sa zakladá na nepravdivých vyhláseniach, falšovaných výsledkoch skúšok alebo ak boli zatajené údaje, ktoré by viedli k zamietnutiu udelenia typového schválenia.

3. Ak sa skončí platnosť typového schválenia celého vozidla len jedného variantu v rámci typu vozidla alebo jednej verzie v rámci variantu, platnosť daného typového schválenia celého vozidla typu vozidla sa skončí, len pokiaľ ide o tento konkrétny variant alebo verziu.

4. V prípade, že sa definitívne ukončila výroba určitého typu vozidla, systému, komponentu alebo samostatnej technickej jednotky, výrobca to bezodkladne oznámi schvaľovaciemu orgánu, ktorý udelil typové schválenie EÚ.

Schvaľovací orgán, ktorý udelil typové schválenie EÚ daného typu vozidla, systému, komponentu alebo samostatnej technickej jednotky, o tom do jedného mesiaca od doručenia oznámenia uvedeného v prvom pododseku informuje schvaľovacie orgány ostatných členských štátov.

5. V prípade, že sa má skončiť platnosť osvedčenia o typovom schválení EÚ, výrobca to bezodkladne oznámi schvaľovaciemu orgánu, ktorý udelil typové schválenie EÚ.

6. Schvaľovací orgán, ktorý udelil typové schválenie EÚ, po prijatí oznámenia od výrobcu bezodkladne oznámi schvaľovacím orgánom ostatných členských štátov a Komisii všetky relevantné informácie pre sprístupnenie na trhu, prihlásenie do evidencie alebo prípadne uvedenie vozidiel, systémov, komponentov alebo samostatných technických jednotiek do prevádzky.

V prípade vozidiel sa v oznámení uvedenom v prvom pododseku tohto odseku uvádza dátum výroby a identifikačné číslo vozidla (ďalej len „VIN“) posledného vyrobeného vozidla, ako sa vymedzuje v článku 2 bode 2 nariadenia Komisie (EÚ) č. 19/2011 ( 6 ).







KAPITOLA VI

OSVEDČENIE O ZHODE A OZNAČENIA

Článok 36

Osvedčenie o zhode v papierovej forme

1. Výrobca vydáva osvedčenie o zhode v papierovej forme, ktorý sa prikladá ku každému vozidlu, či už dokončenému, nedokončenému, alebo dokončovanému, ktoré sa vyrobilo v súlade so schváleným typom vozidla. Výrobca na tento účel používa vzor stanovený vo vykonávacích aktoch uvedených v odseku 4.

V osvedčení o zhode v papierovej forme sa uvádzajú hlavné charakteristiky vozidla, ako aj jeho technické vlastnosti v konkrétnom vyjadrení. Osvedčenie o zhode v papierovej forme obsahuje dátum výroby vozidla. Osvedčenie o zhode v papierovej forme sa navrhne tak, aby sa zabránilo jeho sfalšovaniu.

Osvedčenie o zhode v papierovej forme sa kupujúcemu odovzdáva bezplatne spolu s vozidlom. Jeho odovzdanie nesmie závisieť od výslovnej žiadosti alebo predloženia dodatočných informácií výrobcovi.

2. Od 5. júla 2026 je výrobca oslobodený od povinnosti uvedenej v odseku 1 tohto článku vydávať osvedčenie o zhode v papierovej forme, ktoré sa prikladá ku každému vozidlu, ak výrobca vydáva osvedčenie o zhode ako štruktúrované údaje v elektronickej forme v súlade s článkom 37 ods. 1

3. Výrobca počas 10 rokov od dátumu výroby vozidla na požiadanie vlastníka vozidla vydá duplikát osvedčenia o zhode v papierovej forme za odplatu neprevyšujúcu náklady na vydanie duplikátu osvedčenia. Slovo „duplikát“ musí byť jasne viditeľné na prednej strane každého duplikátu osvedčenia.

4. Komisia prijme vykonávacie akty týkajúce sa osvedčenia o zhode v papierovej forme, v ktorých sa stanoví najmä: a) vzor osvedčenia o zhode; b) ochranné prvky brániace falšovaniu a pozmeňovaniu osvedčenia o zhode a c) špecifikácia týkajúca sa spôsobu podpísania osvedčenia o zhode.

Uvedené vykonávacie akty sa prijmú v súlade s postupom preskúmania uvedeným v článku 83 ods. 2. Prvý takýto vykonávací akt sa prijme do 1. septembra 2020.

5. Osvedčenie o zhode v papierovej forme sa vyhotovuje aspoň v jednom z úradných jazykov Únie.

6. Osoba alebo osoby oprávnené podpisovať osvedčenia o zhode v papierovej forme musia byť zamestnané výrobcom a musia byť riadne poverené niesť plnú právnu zodpovednosť výrobcu, pokiaľ ide o návrh a konštrukciu vozidla alebo o zhodu jeho výroby.

7. Osvedčenie o zhode v papierovej forme sa vypĺňa v celom rozsahu a neobsahuje žiadne obmedzenia, pokiaľ ide o iné použitie vozidla než to, ktoré je uvedené v tomto nariadení alebo v ktoromkoľvek z regulačných aktov uvedených v prílohe II.

8. V prípade nedokončeného základného vozidla výrobca vypĺňa len tie polia osvedčenia o zhode v papierovej forme, ktoré sú relevantné z hľadiska stupňa dokončenia vozidla.

9. V prípade nedokončeného alebo dokončovaného vozidla výrobca vypĺňa len tie polia osvedčenia o zhode v papierovej forme, ktoré sa týkajú doplnení alebo zmien vykonaných v prebiehajúcom stupni schvaľovania, a v prípade potreby pripojí všetky osvedčenia o zhode v papierovej forme, ktoré sa vydali na predchádzajúcich stupňoch.

Článok 37

Osvedčenie o zhode v elektronickej forme

1. Bez toho, aby bol dotknutý článok 36 ods. 1, od 5. júla 2026 výrobca bezplatne a bez zbytočného odkladu po dátume výroby vozidla poskytne schvaľovaciemu orgánu, ktorý udelil typové schválenie celého vozidla, osvedčenie o zhode v podobe štruktúrovaných údajov v elektronickej forme v súlade s vykonávacími aktmi uvedenými v odseku 8 tohto článku.

2. Bez toho, aby bol dotknutý článok 36 ods. 1, môže ktorýkoľvek výrobca poskytnúť osvedčenia o zhode v súlade s odsekom 1 tohto článku pred 5. júlom 2026.

3. Schvaľovací orgán poskytuje osv